REMAJA LEMAS DI AIR TERJUN LAMAN TIGA BUDAYA

JASIN: Seorang remaja lelaki ditemukan lemas di air terjun Laman Tiga Budaya, Asahan, di sini awal pagi tadi.

Mayat mangsa Muhammad Rafid Azahari, 19, ditemui anggota bomba pada jam 1.29 pagi tadi di lokasi kejadian.

Komander Operasi Balai Bomba dan Penyelamat (BBP) Jasin, Penguasa Bomba Kanan II Seleman Tugi berkata, pihaknya menerima panggilan kecemasan pada jam 10.24 malam sebelum mengerahkan sebuah jentera bomba dari BBP Jasin serta Unit Pasukan Penyelamat Di Air (PPDA) BBP Melaka Tengah ke lokasi kejadian.

Menurutnya, mangsa dipercayai datang ke kawasan rekreasi tersebut bersama seorang rakannya pada petang Khamis sebelum dilapor hilang kira-kira jam 7 petang.

“Setibanya di lokasi, didapati benar berlaku kejadian itu dan operasi mencari dan menyelamat (SAR) dimulakan dalam radius 500 meter dari kawasan mangsa dipercayai hilang.

“Mangsa ditemui telah meninggal dunia di kawasan air terjun itu setelah hampir tiga jam operasi dijalankan,” katanya dalam satu kenyataan.

Mayat mangsa kemudian diserahkan kepada pihak polis sebelum dibawa ke Hospital Tangkak untuk proses dibedah siasat.—AlHijrah Online


SULTAN SELANGOR JALANI PEMBEDAHAN DI LONDON

SHAH ALAM: Sultan Selangor Sharafuddin Idris Shah akan berangkat ke London pada esok, 28 Julai, bagi menjalani rawatan dan pembedahan Holmium Laser Enucleation of the Prostate (HoLEP).

Baginda dijadualkan berada di London selama lebih dua minggu dan dijangka pulang ke tanah air pada 15 Ogos depan.

Pejabat Sultan Selangor dalam kenyataannya berkata, Perdana Menteri Datuk Seri Anwar Ibrahim kelmarin telah menghadap bagi merafak sembah ucapan selamat berangkat kepada baginda, di Istana Bukit Kayangan, di sini.

“Anwar turut mendoakan agar baginda dianugerahkan keafiatan, serta semoga urusan pembedahan baginda nanti akan dipermudah dan diberi kesembuhan segera.

“Pada pertemuan ini, baginda turut berkenan menzahirkan ucapan terima kasih di atas keprihatinan Anwar yang sentiasa mendoakan kesejahteraan dan kesihatan baginda,” katanya dalam satu hantaran di Facebook Selangor Royal Office, hari ini.—AlHijrah Online


BERSATU TOLAK PELETAKAN JAWATAN MUHYIDDIN SEBAGAI PRESIDEN

KUALA LUMPUR: Majlis Pimpinan Tertinggi (MPT) Bersatu sebulat suara menolak peletakan jawatan Tan Sri Muhyiddin Yassin sebagai presiden parti itu.

Setiausaha Agung Bersatu, Datuk Seri Hamzah Zainuddin, dalam kenyataan selepas mesyuarat khas MPT malam tadi, berkata ini kerana pertuduhan rasuah terhadap Muhyiddin dibuat atas jawatan beliau sebagai Presiden Bersatu dan bukannya pertuduhan atas kapasiti peribadi.

Sehubungan itu, beliau meminta semua ahli dan penyokong bersabar dan bertenang dalam menghadapi ujian yang besar terhadap presiden dan parti Bersatu itu.

Mesyuarat khas MPT tersebut dipengerusikan Muhyiddin.–AlHijrah Online


PELAKSANAAN MODUL PENGHAYATAN HADIS 40 IMAM NAWAWI RAIH REAKSI POSITIF PENDIDIK

KUALA TERENGGANU: Langkah Kementerian Pendidikan (KPM) melaksanakan modul Penghayatan Hadis 40 Imam Nawawi di sekolah menengah mendapat reaksi positif daripada kalangan pendidik.

Bekas Timbalan Pengetua Maktab Rendah Sains Mara Kuala Berang, Omar Adam berkata inisiatif tersebut perlu diberi pujian, bagaimanapun pelaksanaan serta penerapannya harus kemas dan tersusun bagi memastikan ia bukan sekadar teori atau retorik.

Beliau berkata proses pengajaran dan pembelajaran modul berkenaan sebaiknya dilaksanakan secara praktikal atau pengalaman kepimpinan bagi memastikan ia lebih berkesan dan melekat di hati pelajar.

“Maksudnya perkongsian sesuatu hadis perlu terus diberi contoh perbuatan atau perlakuan berdasarkan hadis-hadis tersebut.

“Misalnya addin annasihah… agama itu nasihat. Jadi pelajar diminta untuk menasihati orang lain dan diproses perasaan mereka semasa memberi nasihat. Kita (guru) beritahu mana-mana hadis dan pelajar perlu terus mempraktikkan hadis tersebut supaya mereka dapat menghayati dan bukan sekadar belajar teori,” katanya kepada Bernama hari ini.

Sementara itu, guru mata pelajaran Pendidikan Islam dan Tasawwur Islam di sebuah sekolah menengah di sini, Abdul Hadi Sulaiman berkata langkah tersebut dilihat bertepatan dengan masa memandangkan golongan remaja hari ini semakin terdedah dengan permasalahan moral.

Beliau berkata Hadis 40 Imam Nawawi amat digalakkan sebagai satu panduan hidup Muslim yang menjadikan Nabi Muhammad SAW sebagai contoh ikutan.

“Hadis 40 Imam Nawawi merangkumi semua hadis berkaitan manusia yang menjadi asas akidah agama yang penting bagi orang Islam.

“Proses penyampaian kepada pelajar perlu kepada kaedah yang interaktif supaya benar-benar sampai dan dihayati,” katanya.

KPM baru-baru ini melancarkan modul Penghayatan Hadis 40 Imam Nawawi bertujuan memupuk penghayatan hadis bermula di peringkat sekolah, yang akan mula dilaksanakan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK), sebelum diedarkan ke sekolah-sekolah di bawah KPM tahun depan.

Menteri Pendidikan Fadhlina Sidek dilaporkan berkata modul itu membolehkan guru dan pelajar mendapat penghayatan khususnya untuk memastikan nilai pesanan dan perkara baik dalam hadis dibaca dan dihayati. — AlHijrah Online


PM UMUM KABINET ESOK

PUTRAJAYA: Perdana Menteri, Datuk Seri Ismail Sabri Yaakob dijangka mengumumkan senarai anggota jemaah menteri, pukul 11 pagi esok.

Pengumuman itu akan disiarkan secara langsung di semua saluran TV utama negara.

Menurut pemakluman yang diberikan Pejabat Perdana Menteri, pengumuman itu akan disusuli dengan Majlis Angkat Sumpah Menteri & Timbalan Menteri Persekutuan akan berlangsung pada Isnin, 30 Ogos 2021, jam 2.30 petang.

Pagi tadi, Ismail Sabri menghadap Yang di-Pertuan Agong, Al Sultan Abdullah Ri’ayatuddin Al Mustafa Billah Shah di Istana Abdulaziz, Kuantan, Pahang bagi mempersembahkan senarai nama anggota Kabinet baharu. – Alhijrah Online


Individu kritik Raja-Raja Melayu akan dipanggil polis

KUALA LUMPUR – Polis akan memanggil beberapa individu yang didakwa
mengkritik Raja-Raja Melayu semasa forum mengenai Statut Rom, yang
berlangsung di Universiti Malaya, kelmarin.

Ketua Polis Negara, Tan Sri Mohamad Fuzi Harun berkata, pihaknya
menerima laporan polis berhubung isu tersebut dan siasatan sedang
dijalankan.

“Sama ada kita akan memanggil individu terlibat ini atau tak, ia bergantung kepada laporan siasatan. Jika perlu, kita akan panggil.

“Kita akan lihat apa kesalahan dan keperluan untuk memanggil pihak
terbabit. Siasatan juga akan dibuka sama ada mengikut Akta Hasutan atau
undang-undang berkaitan,” katanya dalam sidang akhbar selepas Majlis
Perasmian Ibu Pejabat Polis Daerah (IPD) Brickfields, di sini, hari ini.

Semalam, Pertubuhan Pribumi Perkasa Malaysia (Perkasa) membuat laporan polis terhadap Timbalan Pengerusi Majlis Penasihat PKR, Dr Syed Husin Ali yang didakwa mengkritik Raja-Raja Melayu ketika forum terbabit berlangsung.

Laporan polis ini juga mengaitkan Peguam Negara, Tommy Thomas, Ketua Gabungan Pembebasan Akademik Institusi Pengajian Tinggi (IPT), Asheeq Ali Sethi Alivi serta beberapa individu lain.

Difahamkan, forum itu  diadakan susulan pendedahan rumusan eksekutif yang dibentangkan ahli akademik yang dikatakan digunakan bagi meyakinkan Majlis Raja-Raja Melayu menolak Statut Rom.

Terdahulu, Mohamad Fuzi menyerahkan replika kunci IPD Brickfields sebagai gimik perasmian IPD baharu itu yang mempunyai keluasan 2.5 hektar dan siap pada tahun lepas dengan kos sebanyak RM40.6 juta.

Seramai 1,530 anggota dan pegawai di terdapat di daerah ini daripada  tujuh balai polis di bawah IPD Brickfields ini yang memberikan  perkhidmatan penguatkuasaan undang-undang kepada lebih 1.1 juta penduduk. – SINAR HARIAN


MALAYSIA MAINKAN PERANAN PENTING DALAM BANTERAS ISLAMOPHOBIA

PUTRAJAYA: Malaysia memainkan peranan penting dalam usaha membanteras Islamophobia, kejahilan dan kebencian terhadap Islam, kata Perdana Menteri Datuk Seri Anwar Ibrahim.

Beliau berkata perbuatan membakar Al-Quran yang berlaku akibat kejahilan, sombong dan pemikiran neokolonial, perlu dibanteras menerusi ilmu dan pemahaman.

“Bagi orang Islam sudah tentu melalui Al-Quran,” katanya kepada media selepas menunaikan solat Jumaat di Kompleks Nasyrul Quran di sini hari ini.

Anwar berkata Al-Quran dan terjemahannya yang dihasilkan oleh Yayasan Restu, telah dicetak, diterjemahkan dan diedarkan ke seluruh dunia, khususnya di negara-negara Barat.

“..supaya mereka (orang Barat) berpeluang membaca, memahami untuk menghayati, seperti yang kita lakukan dalam menghormati agama lain di negara ini.

“Saya berharap melalui usaha ini, kita dapat mewujudkan masyarakat yang lebih harmoni dan lebih memahami serta menghormati kemanusiaan,” katanya.–AlHijrah Online


15 RUMAH ROSAK DIPUKUL RIBUT DI TANJUNG BIDARA

ALOR GAJAH: Sebanyak 15 rumah rosak di Tanjung Bidara di sini, selepas dipukul ribut dalam kejadian kira-kira pukul 9 pagi tadi.

Pegawai Angkatan Pertahanan Awam Malaysia (APM) Alor Gajah Lt (PA) Mohd Ridhwan Latip berkata ribut melanda di dua kampung di kawasan berkenaan membabitkan Kampung Balik Batu dan Kampung Pasir Gembur.

“Di Kampung Balik Batu, 16 mangsa daripada lapan keluarga terjejas manakala Kampung Pasir Gembur membabitkan tiga mangsa daripada satu keluarga.

“Bagaimanapun, tiada pusat pemindahan sementara (PPS) dibuka setakat ini dan lapan anggota APM dikerahkan ke tempat kejadian untuk membantu pembersihan rumah,” katanya.

Sementara itu, seorang mangsa, Roslan Daut, 68, berkata ribut berlaku tidak sampai lima minit, namun kesannya amat dahsyat apabila banyak bumbung rumah tercabut dipukul angin kencang.

“Kejadian berlaku dalam seminit dua, sekelip mata sahaja dan bunyi angin sangat menakutkan seolah-olah bunyi enjin kapal terbang.

“Bumbung berserta lampu dan tiang diterbangkan macam kertas ditiup angin setinggi hampir dua batang pokok kelapa … memang menakutkan melihat kejadian itu,” katanya ketika ditemui pemberita di sini hari ini.

Roslan berkata ketika kejadian, dia sedang mengangkat kain di jemuran sebelum melihat bumbung rumah adiknya, Ab Rahman, 63, yang terletak di bawah bukit di depan rumahnya, diterbangkan ribut.

“Saya nampak bumbung itu terbang terus jatuh di depan rumah saya, sangat tinggi dan berpusing-pusing. Semua bumbung terbang macam kertas termasuk bumbung rumah saya dan difahamkan kira-kira tujuh rumah di kampung ini mengalami kerosakan bumbung akibat fenomena itu,” katanya.–AlHijrah Online


VAKSIN COVID-19 TIBA AHAD INI, MUHYIDDIN TERIMA SUNTIKAN 26 FEB

KUALA LUMPUR: Perdana Menteri Tan Sri Muhyiddin Yassin akan menerima suntikan vaksin pada hari pertama pelaksanaan Program Imunisasi COVID-19 Kebangsaan yang dilancarkan secara berfasa pada 26 Februari.

Menurut Muhyiddin, vaksin jenis Pfizer-BioNTech akan tiba pada hari Ahad, dan pelaksanaan program tersebut akan bermula dengan fasa pertama yang melibatkan petugas barisan hadapan sehingga April.

Ujarnya, fasa kedua akan bermula April sehingga Ogos yang melibatkan kumpulan berisiko tinggi diikuti dengan fasa ketiga yang melibatkan golongan dewasa berumur 18 tahun ke atas, bermula Mei hingga Februari 2022.

Mengulas lanjut, program tersebut memastikan imuniti kelompok dapat dibentuk dalam komuniti bagi memutuskan rantaian penularan jangkitan COVID-19 serta dapat menamatkan pandemik tersebut.

“Ringkasnya, vaksinasi amat penting untuk kita melindungi bukan sahaja diri sendiri, tetapi juga orang tersayang iaitu ahli keluarga, rakan kerja, jiran sekeliling dan seluruh komuniti.

“Inilah juga maksud slogan Program Imunisasi COVID-19 Kebangsaan yang saya perkenalkan secara rasmi hari ini, iaitu ‘Lindung Diri, Lindung Semua’,” katanya.

Dalam masa yang sama, Menteri Sains, Teknologi dan Inovasi, Khairy Jamaluddin memaklumkan sebanyak 312,390 dos vaksin Pfizer-BioNTech COVID-19 akan diterima bagi penghantaran pertama ke Malaysia.

Tambahnya, vaksin tersebut akan diterbangkan dengan penerbangan MASKargo ke Lapangan Terbang Antarabangsa Kuala Lumpur (KLIA) kemudian akan diasingkan sebelum dihantar ke pelbagai tempat penyimpanan vaksin ke seluruh negara.

Perdana Menteri berharap dengan kemenjadian program ini dapat memberikan impak positif termasuk membenarkan sektor ekonomi dan pelancongan kembali dibuka, serta aktiviti ziarah-menziarahi, aktiviti sukan boleh dilakukan dengan amalan norma baharu.—AlHijrah Online


Jokowi akui kelemahan tangani kebakaran

KUALA LUMPUR – Presiden Indonesia, Joko Widodo semalam mengakui
kerajaan cuai dalam membuat persediaan bagi menghadapi kemarau yang menyebabkan
kebakaran hutan menjadi lebih buruk sekaligus mengakibatkan jerebu di Asia Tenggara.

Beliau juga kesal dengan kegagalan pihak berkuasa tempatan dan pasukan
keselamatan termasuk polis dan tentera untuk bertindak pantas dan cekap bagi
memadam kebakaran.

“Sepatutnya kita sudah bersedia sebelum musim kemarau lagi. Itu yang sebetulnya.
Namun kita tidak menghiraukannya dan lali sehingga masalah jerebu ini menjadi
besar,” katanya dalam video “amanat”nya yang dimuat naik ke laman rasmi
Sekretariat Presiden di Jakarta, semalam.

Sementara itu hari ini, Jokowi mengarahkan 52 pesawat pengebom air
melakukan operasi memadam kebakaran di Sumatera dan Kalimantan yang menyebabkan
jerebu rentas sempadan. Selain itu lebih lima ribu anggota tambahan dikerah
bagi melakukan operasi pemadaman di darat.

Beliau turut mengarahkan supaya pihak berkuasa republik itu melakukan
operasi pembenihan awan (OPA) secara berterusan bagi membantu memadamkan
kebakaran.

Laporan daripada Badan Nasional Penanggulangan Bencana (BPNP) Indonesia
mendapati 328,724 hektar kawasan terjejas akibat kebakaran hutan di seluruh Indonesia
setakat ini.


KES KEMATIAN PESAKIT ZIKA DI PERAK MUNGKIN AKIBAT VIRUS TEMPATAN

IPOH: Kementerian Kesihatan tidak menolak kemungkinan kes kematian seorang lelaki di Manjung akibat Zika berpunca daripada jangkitan virus tempatan.

Ketua Pengarah Kesihatan, Datuk Dr Noor Hisham Abdullah bagaimanapun berkata siasatan dan tindakan susulan sedang dilakukan oleh pihak Kementerian Kesihatan.

“Besar kemungkinan penyakit Zika (jangkitan) itu adalah asal dari tempatan berdasarkan siasatan. Penyiasatan selanjutnya sedang dijalankan.

“Untuk makluman, kes Zika pernah dilaporkan pada tahun 60-an di Bentong, Pahang,” katanya kepada Bernama di sini hari ini.

Dr Noor Hisham mengulas mengenai kematian seorang lelaki berumur 30 tahun akibat virus Zika awal pagi ini dan kes jangkitan itu adalah yang kesembilan dalam negara sejak 2016.

Mangsa yang disahkan positif jangkitan virus Zika berdasarkan ujian pengesahan dari Institut Penyelidikan Perubatan (IMR) pada 13 Okt lalu meninggal dunia di Hospital Manjung kira-kira 4.45 pagi tadi.

Virus Zika disebarkan menerusi nyamuk Aedes iaitu nyamuk sama yang menyebabkan penyakit demam denggi dan chikungunya. — BERNAMA


PESAKIT COVID-19 PELUK ISLAM, FRONTLINERS BANTU UCAP SYAHADAH

SANDAKAN: Seorang pesakit COVID-19 beragama Kristian memeluk agama Islam di katil hospital tempatnya selepas mengucap dua kalimah syahadah yang dibantu jururawat, di Hospital Duchess of Kent (HDOK), di sini, Sabah.

Menerusi sebuah video yang tular di sosial media, Nur Laila, 66 tahun yang merupakan pesakit COVID-19 terbaring di atas katil dengan menggunakan alat bantuan pernafasan, pernah menyatakan hasrat untuk memeluk Islam selepas empat daripada lima anaknya serta adik-beradiknya juga telah memeluk Islam.

Menurut anak sulungnya, Firdaus Fringco Abdullah, 45, ibunya berketurunan Dusun dan dilahirkan dalam agama Kristian dari Beluran.

“Kami (keluarga) membuat panggilan video minggu lepas dan pada masa itu ibu menyatakan niatnya (untuk memeluk Islam) yang menyentuh hati kami,” katanya bagi menjelaskan tanggapan yang timbul bahawa ibunya memeluk Islam tanpa pengetahuan ahli keluarganya.

Jelasnya, Firdaus masih rasa bertanggungjawab bagi menjelaskan perkara tersebut menerusi Facebook kerana ibunya masih mempunyai saudara-mara yang bukan Muslim.

Memetik laporan BERNAMA, Firdaus telah menghubungi seorang pegawai di hospital itu memohon sekiranya ibunya boleh dibimbing untuk mengucap dua kalimah syahadah di atas katil hospital dan kira-kira 4 petang 9 September lepas, ibunya sah bergelar saudara baru.

Nur Laila yang menghidap penyakit buah pinggang dan sudah menerima vaksinasi lengkap, telah dimasukkan ke hospital pada 4 September dan memerlukan alat bantuan pernafasan.

“Alhamdulillah, ibu saya semakin pulih dengan tiada lagi batuk dan dia juga boleh merasa makanan sekarang. Ibu tidak ditidurkan dan tidak dirawat di unit rawatan rapi,” katanya.

Firdaus berkata ibunya masih belum dibenarkan untuk keluar dari hospital kerana masih dalam pemantauan berikutan keadaan buah pinggangnya.

Beliau berterima kasih kepada pihak hospital serta kakitangan kesihatan atas dedikasi mereka dalam merawat pesakit COVID-19 termasuk penjagaan rawatan ibunya di hospital tersebut.

“Mereka (hospital dan kakitangan kesihatan) wajar diiktiraf sepanjang masa. Perkhidmatan mereka melangkaui tugas yang bukan hanya perubatan tetapi juga kemanusiaan,” katanya.—AlHijrah Online


BASIKAL LAJAK: KUATKUASA DAN DIDIK!

Apa yang penting kita bawa mereka “to the right path”, itu kata Syed Saddiq menegaskan bahawa penguatkuasaan dan pendidikan haruslah selari dalam menangani isu/trend basikal lajak dalam kalangan remaja di negara ini.

Ikuti laporan Berita AlHijrah 9 November 2019. — AlHijrah Online


PEMBENIHAN AWAN DI SEMENANJUNG BERMULA ESOK

GEORGE TOWN: Proses pembenihan awan bagi
mengurangkan jerebu akan dimulakan esok di negeri-negeri Semenanjung Malaysia.

Timbalan Menteri Kementerian Tenaga, Sains, Teknologi, Alam Sekitar dan Perubahan Iklim, Isnaraissah Munirah Majilis berkata, dua negeri akan menjadi tumpuan proses pembenihan awan iaitu Selangor dan Johor yang mencatatkan bacaan Indeks Pencemaran Udara (IPU) yang tinggi.

Katanya, proses pembenihan awan di Selangor dijangka bermula jam 11 pagi.

“Untuk pembenihan awan di Selangor esok, pesawat akan berlepas dari Airport Subang dengan kerjasama TUDM (Tentera Udara Diraja Malaysia) dan Jabatan Meteorologi Malaysia,” katanya dipetik BERNAMA di sini hari ini.

Isnaraissah Munirah berkata demikian selepas majlis perasmian Larian Warisan 110 anjuran Jabatan Kimia Malaysia di Padang Kota Lama di sini.

Timbalan Menteri itu berkata proses pembenihan awan di Sarawak pada Khamis lalu telah berjaya mengurangkan bacaan IPU di negeri itu.

Sarawak adalah negeri pertama yang terjejas akibat
jerebu yang didakwa berpunca daripada pembakaran terbuka hutan dan ladang di
Kalimantan dan Sumatera, Indonesia.

TIADA PENINGKATAN LUAR BIASA PENYAKIT AKIBAT JEREBU

Di BUTTERWORTH, Menteri Kesihatan, Datuk Seri Dr Dzulkefly Ahmad dilaporkan berkata, tiada sebarang peningkatan luar biasa bagi penyakit yang berpunca daripada gejala jerebu direkodkan.

Katanya, Kementerian Kesihatan kini giat memantau penyakit berkaitan yang mudah dialami akibat kesan jerebu seperti asma, sakit mata dan jangkitan penafasan.

“Kementerian Kesihatan Malaysia memantau penyakit bersabitan dengan gejala akibat jerebu di klinik-klinik terpilih. Kita mula memantau sejak minggu ke-33 sehingga berlakunya episod jerebu di negara ini pada 5 Sept lalu.

“Sehingga kini sudah empat minggu pemantauan dijalankan. Setakat ini data kajian yang diperolehi penyakit yang disebabkan oleh jerebu ini menunjukkan tidak ada kehadiran (pesakit) dalam jumlah yang luar biasa,” katanya diminta mengulas mengenai fenomena jerebu yang melanda negara sejak awal bulan ini.

Malaysia sebelum ini menawarkan bantuan kepada
Indonesia untuk memadamkan kebakaran di negara jiran itu, namun sehingga kini
belum menerima maklum balas.

Jerebu rentas sempadan adalah masalah tahunan yang dihadapi di wilayah ini, bagaimanapun negara terbabit belum menemui penyelesaian terbaik. – BERNAMA/AlHijrah Online


39 BAYI MAUT DI HOSPITAL AL-SHIFA AKIBAT KEKURANGAN OKSIGEN

GAZA: Kementerian Kesihatan Palestin dalam satu kenyataan pada Sabtu mendedahkan 39 bayi meninggal dunia di unit rawatan rapi Hospital Al-Shifa Gaza akibat kekurangan oksigen.

Hospital itu yang terletak di Semenanjung Gaza terjejas teruk akibat serangan Israel baru-baru ini, lapor Agensi Anadolu.

Serangan darat dan udara oleh Israel di Hospital Al-Shifa dan kawasan berhampiran berlanjutan selama enam jam, menurut saluran televisyen Palestin.

Pada Jumaat, pesawat Israel memperhebat serangan ke atas hospital di Semenanjung Gaza, termasuk sekitar Hospital Al-Shifa, Hospital Indonesia, Hospital Al-Awda, Hospital Al-Quds dan Hospital Kanak-Kanak Al-Rantisi.

Sekurang-kurangnya 11,078 rakyat Palestin telah terbunuh, termasuk 4,506 kanak-kanak dan 3,027 wanita setakat ini.–AlHijrah Online


MANGSA BANJIR DI TERENGGANU MENINGKAT

KUALA TERENGGANU, 16 Dis — Situasi banjir di Terengganu tidak banyak berubah pagi ini dengan hanya sedikit peningkatan mangsa iaitu 163 orang daripada 45 keluarga setakat 8 pagi ini berbanding 149 mangsa daripada 39 keluarga malam tadi.

Pengarah Angkatan Pertahanan Awam Malaysia (APM) Terengganu, Leftenan Kolonel Che Adam A Rahman berkata jumlah Pusat Pemindahan Sementara (PPS) juga kekal empat iaitu tiga di Hulu Terengganu dan satu di Dungun.

“Jumlah mangsa bertambah di PPS Kampung Pengkalan Ajal di Hulu Terengganu iaitu 64 orang (20 keluarga) berbanding 50 orang daripada 15 keluarga malam tadi.

“Dua lagi PPS di Hulu Terengganu ialah PPS di Kampung Sekayu yang menempatkan 45 orang daripada 10 keluarga dan Balai raya Kampung Pelandan (22 orang daripada lapan keluarga) manakala satu PPS di Dungun iaitu di Surau Besol Lama pula menempatkan 32 orang daripada tujuh keluarga ketika ini,” katanya.

Sementara itu, Jabatan Pengairan dan Saliran (JPS) melalui portal Info Bencana Jabatan Kebajikan Masyarakat (JKM) pula melaporkan hanya dua sungai di Setiu melepasi paras amaran.

Menurutnya Sungai Nerus di Kampung Langkap yang merekodkan bacaan setinggi 20.57 meter (m) melepasi paras amaran 20.25m, manakala Sungai Nerus di Kampung Bukit merekodkan bacaan 12.40m berbanding paras amaran 11.85m.

Beberapa sungai utama di daerah lain melepasi paras waspada.

Che Adam berkata ketika ini, hujan masih berterusan di beberapa kawasan menyebabkan penduduk yang tinggal di kawasan rendah terdedah kepada risiko banjir pada bila-bila masa.

— BERNAMA


KANAK-KANAK PEREMPUAN SESAK NAFAS TERMAKAN BISKUT GANJA DIBUAT BAPA

IPOH: Seorang kanak-kanak perempuan 11 tahun dikejarkan ke hospital selepas mengalami sesak nafas, pening kepala dan loya akibat termakan biskut yang disyaki dicampur dengan ganja.

Ketua Polis Perak Datuk Seri Mohd Yusri Hassan Basri berkata, biskut mengandungi bahan terlarang itu dipercayai dibuat oleh bapa kanak-kanak itu sendiri.

Susulan itu, bapa mangsa telah ditahan reman untuk membantu siasatan.

“Saringan ujian air kencing mendapati suspek lelaki berusia 38 tahun itu positif dadah jenis tetrahydrocannabinol (THC).

“Suspek direman mulai 30 Mei 2023 sehingga 3 Jun 2023 untuk siasatan lanjut di bawah Seksyen 31 (1)(a) Akta Kanak-Kanak 2001 dan Seksyen 15(1)(a) Akta Dadah Berbahaya 1952,” katanya dalam kenyataan hari ini.

Menurut Mohd Yusri, mangsa telah dibawa ke Hospital Gerik dan dirujuk ke Hospital Taiping untuk pemeriksaan dan rawatan selanjutnya.

Laporan berhubung kejadian diterima polis pada 10.26 malam semalam daripada pembantu perubatan Klinik Kesihatan Lawin, Gerik. – AlHijrah Online


DUA LELAKI TERPERANGKAP DI RUANGAN MESIN ATM BANK

MERSING: Dua lelaki berdepan detik cemas apabila terperangkap kira-kira setengah jam di ruangan mesin pengeluaran wang automatik (ATM) sebuah bank, di sini tengah malam tadi.

Ketua Polis Daerah Mersing Supt Abdul Razak Abdullah Sani berkata pihaknya menerima panggilan kecemasan berhubung kejadian itu pada pukul 12.10 tengah malam selepas pintu automatik (roller shutter) bank berkenaan tertutup.

Beliau berkata susulan itu, Unit Kereta Peronda Ibu Pejabat Polis Daerah Mersing dan anggota Jabatan Bomba dan Penyelamat Malaysia (JBPM) dikejarkan ke lokasi kejadian untuk membantu menyelamatkan mangsa.

“Bagaimanapun, pintu itu telah dibuka oleh kakitangan bank berkenaan kira-kira 30 minit kemudian dan kedua-dua mangsa berjaya diselamatkan tanpa mengalami sebarang kecederaan,” katanya ketika dihubungi Bernama, di sini hari ini.

Abdul Razak turut menasihati orang ramai agar peka dan mematuhi notis yang dikeluarkan oleh mana-mana institusi perbankan mengenai waktu operasi dan amaran mengenai tempoh masa pintu yang ditutup secara automatik.

Terdahulu, tular sebuah video berdurasi 18 saat dalam media sosial yang memaparkan dua lelaki terperangkap di dalam bank berkenaan dengan kehadiran beberapa anggota polis dan JBPM di pekarangan bank itu.–AlHijrah Online


MAHASISWA UNIVERSITI AL AZHAR DITAHAN PIHAK BERKUASA MESIR

KUALA LUMPUR: Seorang mahasiswa Universiti Al Azhar warganegara Malaysia telah ditahan oleh pihak berkuasa Mesir, kata Menteri Luar Datuk Seri Saifuddin Abdullah.

Menerusi satu kenyataan Ahad malam, Saifuddin mengesahkan susulan penahanan itu, Kedutaan Besar Malaysia di Kaherah sedang berhubung rapat dengan pihak berkuasa Mesir untuk mendapatkan makumat lanjut mengenai kes itu.

“Kementerian Luar Negeri akan terus memantau perkembangan kes ini menerusi Kedutaan Besar Malaysia di Kaherah dan akan menghulurkan bantuan konsular yang sewajarnya kepada mahasiswa berkenaan,” tambah kenyataan itu.–AlHijrah Online


ISU PENCALONAN DOMINIC LAU, PAS P. PINANG AKAN BINCANG DENGAN AHLI PARTI

BUTTERWORTH: PAS Pulau Pinang akan mengadakan perbincangan dengan ahli parti itu berhubung isu pencalonan Presiden Gerakan Datuk Dr Dominic Lau di kerusi Dewan Undangan Negeri (DUN) Bayan Lepas pada Pilihan Raya Negeri (PRN) ini.

Pesuruhjaya PAS negeri Muhammad Fauzi Yusoff berkata ia bagi menerangkan keadaan supaya permasalahan yang timbul dapat diselesaikan dengan baik.

“Kita sentiasa cuba tangani masalah ini…jentera PAS akan akur dan turun padang membantu kempen (Lau). Ini arahan daripada pucuk pimpinan PAS, kita akan berikan sokongan kepada semua calon-calon yang dikemukakan,” katanya kepada Bernama di sini hari ini.

Setiausaha Agung PAS Datuk Seri Takiyuddin Hassan dalam kenyataan hari ini meminta ahli dan penyokong parti itu untuk menerima pemilihan Lau sebagai calon DUN Bayan Lepas yang merupakan kerusi majoriti Melayu dengan hati terbuka.

Takiyuddin berkata keputusan mengenai pemilihan Lau dibuat dengan persetujuan kepimpinan tertinggi parti setelah melalui semua proses dan melepasi syarat yang ditetapkan.

Lau yang mewakili Perikatan Nasional (PN) berdepan penyandang kerusi DUN berkenaan Azrul Mahathir Aziz daripada Pakatan Harapan (PH) pada PRN Pulau Pinang, 12 Ogos ini.–AlHijrah Online


WANITA WARGA EMAS PALESTIN DIKASARI, DIHALAU ISRAEL

BAITULMAQDIS: Polis negara haram Israel bertindak biadap dengan menghalau jemaah yang sedang beriktikaf di perkarangan Masjid Al-Aqsa hari ini.

Wanita warga emas antara individu yang dikasari dan ditarik secara paksa oleh polis Israel untuk beredar dari kawasan masjid ketiga suci bagi umat Islam itu.

Ketika serbuan Zionis di Masjid Al-Aqsa pagi tadi, seorang wanita warga emas berkata beliau pada waktu itu sedang membaca Al-Quran di luar tempat solat sebelum terkena bom pemedih mata yang membuatkannya sukar bernafas.

Zionis awal pagi tadi bertindak menyerbu kompleks dan ruangan solat di Masjid Al-Aqsa ketika jemaah Palestin sedang sibuk melakukan solat sunat dengan aman.

Tindakan yang mencemarkan kesucian bulan Ramadan itu dibuat Israel dengan alasan bagi menahan individu yang didakwa terlibat mencetuskan ketegangan dan bersembunyi di dalam masjid.

Sekurang-kurangnya tujuh cedera dalam serbuan pagi tadi dengan 200 rakyat Palestin ditahan.

Penindasan Israel terhadap Palestin meningkat pada bulan Ramadan dan dibimbangi akan berlaku beberapa lagi siri keganasan. – AlHijrah Online


JAMAL YUNOS DIDAKWA BERHUBUNG MUAT NAIK KENYATAAN JELIK

AMPANG: Ketua UMNO Bahagian Sungai Besar, Datuk Seri Jamal Md Yunos dihadapkan ke Mahkamah Sesyen Ampang atas dua pertuduhan memuat naik video dengan kenyataan jelik pada 19 Ogos lalu.

Beliau mengaku tidak bersalah selepas pertuduhan ke atasnya dibacakan di hadapan hakim Azrul Darus.

Mengikut pertuduhan pertama, Datuk Jamal, 51, didakwa secara sedar memuat naik satu video kenyataan jelik dengan niat untuk menyakitkan hati orang lain pada, 19 Ogos tahun lalu.

Kesalahan itu didakwa dilakukan di kediamannya di Taman Dagang Avenue pada hari yang sama, jam 10 pagi.

Kesalahan didakwa mengikut Seksyen 233(1)(a) dan Seksyen 233(3) Akta Komunikasi dan Multimedia 1998.

Datuk Jamal turut mengaku tidak bersalah terhadap pertuduhan kedua dimana beliau pada hari yang sama pada jam 3 petang didakwa secara sedar memuat naik satu video kenyataan jelik dengan niat untuk menyakitkan hati orang lain.

Mahkamah membenarkan jaminan RM10 ribu bagi setiap pertuduhan dan menetapkan 18 Februari untuk sebutan semula kes.—AlHijrah Online


LETUPAN DI BEIRUT MALAPETAKA BUAT SISTEM KESIHATAN LUBNAN

BEIRUT: Letupan dahsyat di pelabuhan di Beirut, Lubnan memusnahkan sepenuhnya tiga buah hospital, manakala dua lagi rosak teruk.

Situasi itu memaksa pasukan perubatan berusaha keras memindahkan pesakit-pesakit ke hospital dan pusat perubatan lain.

“Situasi ini adalah malapetaka. Ia tamparan hebat kepada sistem kesihatan Lubnan yang sebelum ini memang menyedihkan”.

Dr Mirna Doumit, Presiden Order of Nurses, Beirut

Dr. Mirna turut mengesahkan tiga jururawat terkorban dalam kejadian petang semalam waktu tempatan itu.

Lebih membimbangkan, semua hospital di Beirut kini merayu bekalan darah untuk semua jenis kumpulan bagi menampung keperluan yang amat mendesak ketika ini.

Bukan sahaja mangsa letupan, fasiliti kesihatan Lubnan turut berdepan mangsa-mangsa COVID-19, yang kini merekodkan lebih lima ribu kes.

Sementara itu, penganalisis hubungan antarabangsa dari American University of Beirut, Prof. Nasser Yassin melihat Lubnan amat memerlukan bantuan global bagi mendepani impak kejadian itu.

“Saya ragu-ragu kemampuan Lubnan untuk mendepani situasi yang amat genting ini.”

Prof. Nasser Yassin, American University of Beirut

Baginya, Lubnan amat memerlukan bantuan dan sokongan antarabangsa, kerana sebelum ini negara itu dilihat kurang arif mendepani krisis kewangan, ekonomi dan masalah sosial.

Prof. Nasser dalam pada itu menggesa masyarakat antarabangsa untuk menyalurkan bantuan yang diperlukan, seperti makanan. Manakala keterlibatan masyarakat global termasuk pemimpin dunia amat penting bagi menghadapi kesan susulan letupan luar biasa itu. – AlHijrah Online


ISU PENDATANG: HORMATI UNDANG-UNDANG NEGARA INI

PUTRAJAYA: Langkah kerajaan melakukan operasi tangkapan pendatang tanpa izin di kawasan Perintah Kawalan Pergerakan Diperketatkan (PKPD) adalah berdasarkan undang-undang sedia ada dan demi melindungi kepentingan negara.

Menteri Kanan (Kluster Keselamatan) Datuk Seri Ismail Sabri Yaakob ketika menegaskan perkara itu berkata sebagai sebuah negara berdaulat, Malaysia mempunyai kuasa untuk melaksanakan tindakan tersebut dan semua pihak harus menghormati undang-undang negara ini.

“Keputusan menjaga kepentingan negara kita adalah hak kita dan kita laksanakan ini berdasarkan undang-undang yang ada,” katanya dalam sidang media harian mengenai Perintah Kawalan Pergerakan (PKP)  di sini, hari ini.

Beliau berkata demikian ketika ditanya mengenai kenyataan Amnesty International yang mempersoalkan tindakan pihak berkuasa menahan pendatang tanpa izin di kawasan PKPD dan mendakwa keputusan meletakkan mereka di depoh tahanan Imigresen meningkatkan risiko mereka mendapat jangkitan COVID-19.

Ismail Sabri yang juga Menteri Pertahanan berkata semua pendatang tanpa izin yang ditahan dari kawasan PKPD diwajibkan menjalani saringan COVID-19 sebelum dihantar ke depoh tahanan.

“Mereka yang dari kawasan PKPD menjalani ‘swab test’ dan yang di kawasan Masjid India (Kuala Lumpur), saya difahamkan (mereka menjalani) tiga kali (ujian swab),” katanya.

Beliau berkata keputusan meletakkan pendatang tanpa izin di depoh Imigresen juga adalah bagi memastikan mereka tidak bergerak bebas setelah PKPD di satu-satu kawasan ditamatkan.

“Selepas tamat PKPD, ke mana mereka hendak pergi? Adakah sesiapa yang masuk ke negara kita, kita benarkan sahaja mereka bebas bergerak walaupun mereka tiada dokumen perjalanan sekalipun? ” soalnya sambil menambah Amnesty International perlu menghormati undang-undang Malaysia.

Ismail Sabri berkata kerajaan juga akan memastikan jarak sosial terus diamalkan di depoh-depoh tahanan Imigresen.

Beliau menegaskan kerajaan akan terus memperketat kawalan sempadan supaya pendatang asing tidak masuk ke Malaysia termasuk melalui lorong-lorong tikus. — BERNAMA


COVID-19: ISRAEL TUTUP SEMPADAN DENGAN MESIR

BAITULMAQDIS: Sempadan antara Israel dan Mesir ditutup semalam akibat penularan wabak koronavirus, demikian laporan agensi berita Anadolu hari ini.

Menurut
Perbadanan Penyiaran Awam, Israel menutup sempadannya dengan Mesir pada jam 5 pagi
waktu tempatan.

Sebelum itu, Israel menutup sempadannya dengan Syria dan Lubnan pada Jumaat lalu akibat kebimbangan penularan wabak merbahaya itu.

Mesir berkata virus dikenali sebagai COVID-19 dikesan dalam 33 individu, termasuk tiga warganya, di atas sebuah kapal pelancong di selatan negara itu.

Kementerian
Kesihatan Israel setakat ini mengesahkan 20 kes COVID-19 di negara itu dengan
syarikat penerbangan Israel, El Al mengurangkan penerbangan antarabangsa.

Pihak Berkuasa Palestin pula mengesahkan 19 kes koronavirus di Tebing Barat.

Pertama kali dikesan
di Wuhan, China pada Disember lalu, virus itu yang secara rasmi dikenali
sebagai COVID-19, merebak ke lebih 80 negara.

Jumlah kematian
global dicatatkan menghampiri 3,500 kes dan lebih 100,000 kes jangkitan direkodkan,
demikian menurut Pertubuhan Kesihatan Sedunia (WHO).

Selepas mengisytiharkan
penularan wabak itu sebagai kecemasan kesihatan global pada Januari, WHO meningkatkan
tahap amaran kepada “amat tinggi” pada bulan lalu. – Terjemahan AlHijrah Online


POLIS TAHAN 46 EJEN BOOKIE JUDI PIALA DUNIA QATAR

JOHOR BAHRU: Polis menahan 46 lelaki dipercayai ejen bookie perjudian bola sepak Piala Dunia Qatar 2022 dengan nilai had kredit taruhan mencecah RM6.317 juta menerusi Op Soga IX di seluruh Johor setakat semalam.

Ketua Polis Johor Datuk Kamarul Zaman Mamat berkata kesemua lelaki berusia antara 18 hingga 72 tahun itu ditahan dalam 45 serbuan yang dilakukan sejak 21 Nov lepas.

“Polis turut merampas wang tunai RM34,303, dolar Singapura SGD$500, 48 telefon bimbit berserta kad sim dan sebuah buku catatan pertaruhan,” katanya dalam kenyataan hari ini.

Beliau berkata kejayaan operasi itu adalah berdasarkan hasil risikan serta maklumat yang disalurkan daripada orang awam.

Katanya kesemua lelaki berkenaan sedang disiasat mengikut Seksyen 6 (3), Seksyen 6 (1) dan Seksyen 4 (1) (d) Akta Pertaruhan 1953.

Kamarul Zaman berkata fokus utama Op Soga IX adalah untuk mencegah dan membanteras kegiatan pertaruhan sempena kejohanan Piala Dunia bagi memberkas individu yang bertindak sebagai bookie atau ‘punter’ selain menyerbu tempat yang dijadikan lokasi perjudian.

Beliau menyeru semua pihak supaya menyalurkan maklumat berkaitan kegiatan perjudian ke balai polis berhampiran atau bilik gerakan polis Johor di talian 07-221 2999 atau 07-225 4677. — AlHijrah Online


PELAN DAMAI TRUMP: MAHMOUD ABBAS TEMUI WAKIL PUTIN

RAMALLAH: Presiden Palestin, Mahmoud Abbas bertemu dengan utusan khas Presiden Rusia Vladimir Putin, Alexander Lavrentiev semalam berhubung perkembangan terkini dalam pelan damai timur tengah Amerika Syarikat (AS).

Abbas meminta Lavrentiev untuk menjayakan penyelesaian dua negara berdasarkan sempadan 1967, demikian laporan agensi berita Palestin WAFA dipetik Xinhuanet.

Beliau memberi taklimat kepada utusan Rusia itu mengenai perkembangan terbaru selepas pengumuman pelan damai Presiden AS Donald Trump yang lebih dikenali sebagai “Perjanjian Abad Ini”.

Mesyuarat antara Abbas dengan utusan Rusia itu datang dalam konteks diplomatik kempen untuk menyokong perhimpunan sokongan menentang rancangan AS.

Menegaskan beliau menolak rancangan Trump, Abbas berkata akan melancarkan kempen diplomatik antarabangsa untuk menggagalkan pelan damai berat sebelah itu dan mengancam memutuskan hubungan keselamatan dengan AS dan Israel. — Terjemahan AlHijrah Online


BANJIR DI BALING: TIGA SEKELUARGA TERMASUK WANITA HAMIL DIKHUATIRI HILANG

BALING: Tiga sekeluarga termasuk seorang wanita hamil empat bulan dipercayai hilang selepas rumah didiami mereka dihanyutkan arus deras dalam kejadian banjir yang melanda Kampung Iboi, Kupang di sini petang semalam.

Abd Rahman Said, 71, berkata ketiga-tiga mangsa adalah ahli keluarganya iaitu isterinya Salmah Mat Akib, 53, menantunya Nurul Hanis Abu Hassan, 23, dan anak tirinya Mohd Khairul Ikhwan Nor Azman, 14.

Beliau berkata ketika kejadian pada kira-kira 4 petang, menantunya itu sempat menelefon memberitahu keadaan air yang semakin naik di kawasan rumah.

“Ketika kejadian saya tidak berada di rumah dan bila menantu telefon saya beritahu dia saya dalam perjalanan balik. Tapi dalam perjalanan balik itu banyak halangan di jalan raya. Jadi saya lambat sampai ke rumah.

“Bila sampai saya lihat jambatan tidak ada sebab sudah dihanyut arus, saya terus parkir kereta dan berlari ke rumah tapi saya tengok rumah saya pun sudah tidak ada,” katanya ketika ditemui pemberita di pusat pemindahan sementara (PPS) Sekolah Menengah Kebangsaan Jerai di sini hari ini.

Beliau berkata isterinya yang terlantar kerana strok ditemani menantunya yang sedang mengandung anak sulung serta anak tirinya di rumah itu tidak sempat menyelamatkan diri kerana kejadian berlaku begitu pantas.

Tambah beliau, kejadian banjir itu adalah yang terburuk pernah berlaku di kawasan itu yang menyebabkan rumahnya musnah 100 peratus dan dihanyutkan arus deras.

“Setakat ini saya belum terima apa-apa berita mengenai nasib mereka, tapi saya berharap mudah-mudahan mereka selamat. Tapi jika ditemukan tidak selamat sekalipun saya reda,” katanya sambil mengesatkan air mata.

Sementara itu, suami Nurul Hanis, Khairul Ashraf Nor Azman, 24, berkata ketika kejadian dia sedang bekerja di Pulau Pinang dan sepatutnya pulang hari ini bagi membawa isteri melakukan pemeriksaan kandungan.

Katanya, dia menerima panggilan daripada kakaknya mengenai kejadian banjir itu dan terus bergegas pulang, namun apabila sampai rumah yang didiami isterinya itu telah hilang dibawa arus deras.

“Saya dan isteri tinggal di Pulau Pinang, namun isteri saya minta balik ke kampung dan tinggal dengan emak saya untuk jaga dia sebab emak saya kena strok,” katanya yang mendirikan rumah tangga pada Februari lepas.

Khairul Ashraf berkata kali terakhir dia bertemu dengan isterinya pada minggu lepas dan isterinya sempat meninggalkan pesan supaya menjaga dirinya baik-baik.

“Sebelum kejadian kami juga sempat berbalas mesej dan dia meminta saya membelikan dia makanan dan macam-macam benda lain, tapi bila kejadian ini berlaku tak sempat saya nak tunaikan permintaan dia,” katanya.

Khairul Ashraf berharap isterinya dan ahli keluarganya yang lain dapat ditemukan dengan selamat, namun dia reda dengan segala ketentuan.

Sementara itu, Ketua Polis Daerah Baling Supt Shamsudin Mamat mengesahkan polis menerima laporan mengenai kehilangan tiga individu itu dan menggerakkan operasi mencari dan menyelamat bagi mengesan kesemua mangsa, namun setakat 2 pagi tadi pihaknya belum menjumpai sebarang petunjuk.

“Pada malam ini (tadi) operasi tidak dapat diteruskan memandangkan tempat itu gelap, ada takungan air dan keadaan berlumpur. Pada petang tadi (semalam) pasukan kita telah meninjau lokasi kejadian dan mendapati rumah tersebut telah musnah,” katanya ketika ditemui di PPS sama.

Beliau berkata operasi mencari kesemua mangsa diteruskan semula pada 7 pagi ini dan akan memperluaskan kawasan pencarian dengan pembabitan anggota daripada pelbagai agensi berkaitan.

Dalam perkembangan sama, Shamsudin menafikan dakwaan yang mengatakan seorang mangsa ditemukan terkorban dalam kejadian banjir itu seperti yang tular dalam media sosial.

Menurutnya, setakat ini dua mangsa disahkan mengalami kecederaan dalam kejadian itu membabitkan seorang lelaki dan seorang perempuan yang telah dibawa dan menerima rawatan di Hospital Baling.

“Mereka yang berusia dalam lingkungan 40-an hingga 50-an mengalami cedera ringan dan dalam keadaan stabil dan selamat. Saya berharap orang ramai tidak menyebarkan perkara yang tidak betul berkenaan kejadian ini,” katanya.–AlHijrah Online


MARTABAT JAWI: KERAJAAN SOKONG KEMPEN ‘HARI JUMAAT HARI JAWI’.

Putrajaya: Sebagai langkah mengekalkan dan memperkasakan sebahagian tradisi dan kebudayaan yang membentuk Malaysia sehingga ke hari ini, Jabatan Perdana Menteri (Hal Ehwal Agama) menguar-uarkan Kempen “Hari Jumaat Hari Jawi” bermula hari ini.

Syor tentang kempen itu telah dibawa dalam mesyuarat kabinet Rabu lalu, dan mendapat sokongan penuh daripada semua anggota jemaah menteri.

Sementara itu dalam menzahirkan iltizam memartabatkan tulisan Jawi di peringkat Jabatan Perdana Menteri (Hal Ehwal Agama), kepala surat rasmi (letterhead) Menteri di Jabatan Perdana Menteri (Hal Ehwal Agama) turut akan menggunakan tulisan Jawi bagi urusan rasmi.

Dalam kenyataan yang dikeluarkan hari ini, menterinya Datuk Dr Zulkifli Mohamad Albakri berkata penggunaan tulisan Jawi di media sosial juga diperluaskan kepada setiap media sosial rasmi agensi di bawah Jabatan Perdana Menteri (Hal Ehwal Agama).

“Saya ingin menyeru seluruh Kementerian, Jabatan, Agensi di peringkat Persekutuan dan Negeri, badan bukan kerajaan (NGO) dan seluruh rakyat Malaysia untuk bersama-sama dalam usaha memelihara warisan negara ini”, jelas Zulkifli.

Tulisan Jawi diiktiraf dalam Perlembagaan Persekutuan sebagaimana termaktub dalam Seksyen 9 Akta Bahasa Kebangsaan 1963 / 67, yang menyebut, “Tulisan bagi bahasa kebangsaan ialah tulisan Rumi: dengan syarat bahawa ini tidak melarang penggunaan tulisan Melayu, yang lebih dikenali dengan nama tulisan Jawi, bagi bahasa kebangsaan.” — AlHijrah Online


MISI KEDUA 66 RAKYAT MALAYSIA DARI WUHAN SELAMAT TIBA DI KLIA

SEPANG: Pesawat khas misi kedua membawa pulang rakyat Malaysia, pasangan dan anak-anak mereka dari Wuhan, China, susulan wabak COVID-19, tiba di Lapangan Terbang Antarabangsa Kuala Lumpur (KLIA), awal hari ini.

Pesawat AirAsia dalam Misi Bantuan Kemanusiaan dan Bencana (HADR) yang digerakkan oleh kerajaan Malaysia itu, tiba pada jam 6.50 pagi.

Seramai 66 orang dibawa pulang melalui penerbangan khas itu yang berlepas dari Lapangan Terbang Antarabangsa Wuhan Tianhe pada jam 1.45 pagi ini.

Semalam, pesawat khas itu berlepas ke Wuhan di wilayah Hubei dari Lapangan Terbang Antarabangsa Kuala Lumpur 2 (klia2) pada jam 5.58 petang.

Penerbangan itu turut membawa 12 kru, sembilan wakil agensi kerajaan dari Malaysia serta dua pegawai dari Kedutaan Malaysia dari Beijing, menjadikan jumlah keseluruhan yang menaiki pesawat tersebut ialah 89 orang.

Mereka yang dibawa pulang itu akan melalui proses tapisan kesihatan yang sama seperti misi HADR pertama iaitu menjalani tapisan kesihatan di Unit Kecemasan Udara (ADU) di KLIA sebaik tiba di tanah air.

Mereka yang bergejala akan dihantar ke Hospital Tuanku Ja’afar di Seremban, manakala yang melepasi saringan terus ke Pusat Pemantauan di Akademi Kepimpinan Pendidikan Tinggi (AKEPT) di Nilai, bagi menjalani kuarantin selama 14 hari.

Pada 4 Feb lalu, kerajaan Malaysia berjaya membawa pulang 107 rakyat Malaysia yang terkandas di wilayah Hubei, melalui misi pertama HADR.

Sementara itu, menurut kenyataan Kementerian Luar,  bilangan awal penumpang yang dijangka kembali ke Malaysia adalah 75 orang tetapi sembilan daripada mereka tidak dapat menyertai penerbangam itu atas pelbagai faktor.

“Enam penumpang yang hadir di lapangan terbang (di Wuhan) tidak dapat menaiki pesawat itu kerana isu kesihatan.

“Seorang penumpang menarik diri atas faktor kesihatan tanpa hadir ke lapangan terbang, seorang tidak dapat serta kerana komitmen kerja dan seorang lagi tidak dapat meninggalkan Wuhan atas masalah logistik,” menurut kenyataan itu. — BERNAMA


Liga Arab janji bantu Palestin

KAHERAH – Liga Arab semalam berikrar menyalurkan  dana AS$100 juta (RM413.25 juta) setiap bulan kepada kerajaan Palestin untuk menampung keperluan rakyatnya selepas Israel menyekat pindahan cukai awal tahun lalu.

Israel mengutip cukai  bagi pihak Palestin tetapi menahan AS138 juta yang sedia untuk dipindahkan pada Februari, susulan bayaran kepada banduan politik yang dipenjara kerana menyerang Israel.

Menurut laporan AFP, beberapa negara Arab disahkan akan menyokong belanjawan negara Palestin untuk mengatasi tekanan politik dan kewangan yang dihadapi.

Kelmarin, AS berkata pelan damai Asia Barat akan dibentangkan minggu
ini di Bahrain untuk meningkatkan lebih AS$50 bilion (RM206 bilion)
kepada Palestin dan mewujudkan sejuta peluang pekerjaan kepada rakyat
negara itu dalam tempoh 10 tahun.

Pelan yang dikenali sebagai
“Keamanan kepada Kemewahan” itu diketuai oleh menantu lelaki Presiden AS
 Donald Trump, Jared Kushner yang juga merupakan penasihat kepadanya.

Palestin memulaukan persidangan dua hari di Bahrain itu dan mendakwa Trump cuba  ‘membeli’ rakyat Palestin dan menghalang mereka daripada menubuhkan negara bebas.


PEROMPAK LETUP MESIN ATM LARIKAN WANG

KLANG: Polis mempercayai satu kejadian rompakan di sebuah kedai serbaneka di Pekan Meru, di sini, dilakukan oleh penjenayah profesional.

Ketua Polis Daerah Klang Utara, ACP S Vijaya Rao berkata, siasatan mendapati mesin pengeluaran wang automatik (ATM) itu diletupkan menggunakan sejenis gas.

“Berdasarkan rakaman kamera litar tertutup (CCTV) didapati kedua-dua suspek ada kemahiran dan profesional boleh masuk premis itu sehingga memecahkan (meletupkan) mesin ATM.

“Kejadian sebegini pernah berlaku di beberapa buah tempat termasuk di Johor sebelum ini. Susulan letupan itu, kedua-dua suspek tersebut berjaya melarikan wang berjumlah RM260,000,” katanya seperti dilapor Sinar Harian.

S Vijaya berkata, kedua-dua suspek tersebut dianggarkan berusia antara 35 hingga 40 tahun.

Awal pagi Selasa lalu, polis menerima maklumat berkenaan kejadian pecah kedai serbaneka di Pekan Meru Klang.

Kejadian disedari pekerja kedai serbaneka berkenaan ketika mahu membuka kedai kira-kira jam 8 pagi selepas mendapati pintu kaca kedai pecah selain pintu pada mesin ATM telah terbuka.

Suspek melarikan diri dipercayai menggunakan sebuah kenderaan disyaki kereta klon dengan nombor pendaftaran palsu.

Polis dalam usaha mengesan suspek dan kes disiasat mengikut Seksyen 457 Kanun Keseksaan.—AlHijrah Online


JEMAAH HAJI TERKANDAS DI KLIA: 57 LAPORAN POLIS LIBATKAN KERUGIAN LEBIH RM2.37 JUTA

KUALA LUMPUR: Polis Diraja Malaysia (PDRM) menerima sebanyak 57 laporan polis berhubung kes penipuan pakej menunaikan ibadah haji terhadap sebuah agensi pelancongan swasta melibatkan kerugian lebih RM2.37 juta.

Setiausaha Polis Malaysia (SUPM), Datuk Noorsiah Mohd Saaduddin, berkata negeri Selangor mencatatkan bilangan laporan tertinggi iaitu sebanyak 25 laporan membabitkan kerugian berjumlah RM620,000 diikuti Kuala Lumpur dengan 23 laporan melibatkan kerugian sebanyak RM766,500.

“Empat laporan diterima di Pahang dengan sebanyak RM874,000 kerugian manakala masing-masing satu laporan diterima Pulau Pinang, Perak, Negeri Sembilan, Johor dan Terengganu. Jumlah keseluruhan kerugian adalah sebanyak RM2,371,500,” katanya dalam kenyataan hari ini.

Katanya, Pulau Pinang mencatatkan jumlah kerugian sebanyak RM32,000, Perak (RM25,000), Negeri Sembilan (RM16,000), Terengganu (RM38,000) manakala Johor tidak melibatkan sebarang kerugian.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.

Mereka  dipercayai menggunakan visa furada, iaitu  visa yang diuruskan sendiri tanpa membabitkan jumlah kuota yang diperoleh  Lembaga Tabung Haji (TH).–AlHijrah Online


DUA WANITA IRAN DILEMPAR YOGURT KERANA TIDAK BERTUDUNG

IRAN: Seorang lelaki bertindak melempar yogurt ke arah dua wanita kerana tidak bertudung di tempat awam seperti tular videonya di media sosial.

Dua wanita tersebut kemudian diberkas kerana melanggar peraturan hijab di negara tersebut.

Kemudian lelaki tersebut ditahan kerana menganggu ketenteraman awam dan dikeluarkan waran tangkap selepas melempar yogurt ke atas kepala dua wanita itu, seorang ibu dan anak perempuannya.

Penahanan dua wanita itu berlaku ketika Ketua Badan Kehakiman Iran mengancam untuk mendakwa wanita yang tidak berhijab apabila berada di tempat awam, selaras undang-undang mandatori pemerintah.

Sejak kematian wanita Kurdi, Mahsa Amini, 22, ketika berada di bawah tahanan polis tatatertib pada September lalu, lebih ramai wanita Iran menanggalkan hijab mereka.

Kerajaan Iran bagaimanapun menyifatkan hijab sebagai ‘salah satu asas tamadun negara Iran’ dan ‘antara prinsip munasabah republik Islam’ itu dan kerajaan tidak akan bertolak ansur dengan kesalahan tersebut.—AlHijrah Online


20 BAS SMART SELANGOR BANTU PENGGUNA LRT TERKESAN

SHAH ALAM: Kerajaan Selangor menyumbang penggunaan 20 unit Bas Smart Selangor bermula esok 10 Nov bagi kegunaan pengguna Perkhidmatan Transit Aliran Ringan (LRT) yang terkesan.

Ia susulan gangguan sistem perkhidmatan LRT laluan Kelana Jaya melibatkan Stesen Kelana Jaya hingga ke Stesen Ampang Park.

“Kerajaan Negeri dukacita dengan insiden gangguan sistem LRT laluan Kelana Jaya semalam yang menyebabkan operasi 16 stesen LRT ditutup.

“Bagi membantu ribuan pengguna yang terkesan, Kerajaan Negeri akan menyumbang penggunaan 20 unit Bas Smart Selangor mulai esok, 10 November 2022, bagi membantu RapidKL mengatasi masalah gangguan LRT,” katanya dalam kenyataan hari ini.—AlHijrah Online


JAWI BANTU WANITA LUAH PERASAAN DALAM KESUSAHAN

KUALA LUMPUR: Tular sebuah video seorang wanita yang meluahkan rasa sedih dan memohon belas ihsan masyarakat selepas suaminya ditahan di sebuah hospital akibat positif COVID-19.

Dalam video terbabit, wanita yang mempunyai tiga orang anak dengan seorang daripadanya orang kurang upaya (OKU), mendakwa tidak mampu untuk mambuat bayaran deposit RM5,000 yang diminta pihak hospital untuk rawatan ke atas suaminya yang positif COVID-19 tahap lima.

“Tiba-tiba hospital hubungi suruh bayar deposit RM5,000 mana saya nak cari dalam keadaan saya macam ni.

“Kami ni golongan B40 mana kami mampu. Saya tak tau nak bagitau siapa lagi,” luahnya dalam video berdurasi kira-kira 3 minit.

Video tersebut mengundang rasa simpati ramai pihak malah pihak Jabatan Agama Islam Wilayah Persekutuan (JAWI) turut mendapat laporan berhubung perkara berkenaan.

JAWI melalui inisiaitif JAWI Food Bank telah bergegas ke tempat tinggal wanita berkenaan hari ini di Apartment Cemara, Bandar Sri Permaisuri bagi menghulurkan bantuan buat menghilangkan resah dan gundah wanita berkenaan.

Bantuan disampaikan kepada wakil wanita tersebut memandangkan beliau dan anak-anaknya sedang dikuarantin di rumah selepas menjalani swab test oleh pihak Kementerian Kesihatan Malaysia (KKM) pagi tadi. – AlHijrah Online


PILIHAN RAYA TURKIYE: ERDOGAN LALUI DETIK SUKAR BAKAL BERDEPAN PUSINGAN PENENTUAN

ISTANBUL: Presiden Recep Tayyip Erdogan mendahului pencabarnya Kemal Kilicdaroglu pada pilihan raya yang diadakan pada Ahad, namun gagal memperoleh majoriti mutlak untuk meneruskan pemerintahannya selama dua dekad, seterusnya membuka laluan kepada pusingan penentuan.

Undian itu yang dianggap sebagai keputusan terhadap langkah Erdogan yang semakin autoritarian, dijangka memberikan kelebihan kepadanya menjelang pemilihan pusingan kedua pada 28 Mei.

Dengan lebih 96 peratus peti undi selesai dikira, Erdogan mendahului 49.44 peratus manakala Kilicdaroglu memperoleh 44.86 peratus, lapor Agensi Anadolu.

Tinjauan pendapat sebelum pilihan raya menunjukkan pilihan raya kali ini akan menyaksikan perlumbaan yang sangat sengit tetapi kelebihan dilihat memihak kepada Kilicdaroglu, yang mengetuai perikatan yang terdiri enam parti. Dua tinjauan pada Jumaat menunjukkan beliau memperoleh undian melebihi 50 peratus.

Pemilihan presiden bukan sahaja menentukan siapa pemerintah kepada sebuah negara anggota Pertubuhan Perjanjian Atlantik Utara (NATO) dengan populasi sekitar 85 juta penduduk itu, tetapi sama ada ia kembali kepada pemerintahan lebih sekular atau demokratik; bagaimana Turkiye akan menangani krisis kos sara hidup yang semakin meruncing; dan menguruskan hubungan dengan Rusia, Asia Barat dan Barat.–AlHijrah Online


PENGAWAL KESELAMATAN AADK PERDAYA LELAKI BEBASKAN TUNANG DARI PUSAT PEMULIHAN

JOHOR BAHRU: Pengawal keselamatan Agensi Anti Dadah Kebangsaan (AADK) mengaku tidak bersalah atas pertuduhan memperdayakan seorang lelaki untuk memberi wang berjumah RM5,500 bagi membantu membebaskan tunang mangsa dari sebuah pusat pemulihan dadah.

Tertuduh Maslan Atan, 59, membuat pengakuan itu di Mahkamah Sesyen Johor Bahru, hari ini.

Bagi pertuduhan pertama, tertuduh didakwa menipu mangsa lelaki berusia 28 tahun yang mendorongnya menghantar wang RM500 menerusi akaun bank miliknya.

Ia bertujuan membantu membebaskan tunang kepada lelaki itu yang berusia 25 tahun daripada Pusat Pemulihan Penagihan Narkotik (PUSPEN), di Bachok Kelantan.

Tertuduh melakukan kesalahan tersebut pada 11.10 malam 12 Oktober 2018, di sebuah stesen minyak di Kilometer 29 Lebuhraya Pasir Gudang, di sini.

Manakala bagi pertuduhan kedua, tertuduh didakwa sekali lagi menipu lelaki sama hingga mendorong mangsa menghantar wang tunai RM5,000 bagi tujuan sama, di Kafe Bangunan Kompleks Kementerian Dalam Negeri (KDN) Setia Tropika, Johor Bahru pada 10 pagi, 18 Disember 2018.

Bagi kedua-dua pertuduhan, suspek didakwa mengikut Seksyen 417 Kanun Keseksaan yang memperuntukkan hukuman penjara selama tempoh sampai lima tahun atau denda atau kedua-duanya sekali, jika sabit kesalahan.

Pendakwaan kes dikendalikan Pegawai Pendakwa Raya Ikhwan Ihsan Jalaluddin manakala tertuduh diwakili peguam Mohd Salleh Tugimin.

Sementara itu hakim Mahkamah Sesyen, Datuk Ahmad Kamal Ariffin Ismail membenarkan suspek diikat jamin RM5,000 dengan seorang penjamin warganegara tempatan.

Mahkamah menetapkan 24 Mac depan sebagai tarikh sebutan semula kes serta serahan dokumen.—AlHijrah Online


COVID-19 MENINGKAT KEPADA 100 KES DI ISRAEL

BAITULMAQDIS: Kes koronavirus di Israel meningkat kepada 100 pesakit, demikian menurut Kementerian Kesihatannya semalam.

Agensi berita Xinhua melaporkan daripada 92 kes dirawat di 16 hospital di wilayah diduduki itu, dua kes serius, empat dalam keadaan sederhana dan 86 kes ringan.

Lapan kes selebihnya membabitkan
lima kes yang dikuarantin dan tiga kes telah sembuh.

Kes jangkitan terbaharu
membabitkan pesakit kanak-kanak lelaki berusia 10 tahun dan kakaknya berusia 11
tahun dari tengah-tengah Israel.

Ayah mereka, yang sebelum
ini melawat Sepanyol bersama kanak-kanak lelaki itu, sebelum ini didiagnos
dengan COVID-19. – Terjemahan AlHijrah Online


KES DEMAM DENGGI DI KEDAH MENINGKAT

ALOR SETAR: Kedah mencatatkan peningkatan kes denggi sehingga 177.2 peratus atau 101 kes bermula 1 Januari hingga 9 Mac tahun ini.

Pengarah Kesihatan Negeri, Dr Othman Warijo berkata, bilangan kes yang dicatatkan kini adalah sebanyak 158 kes berbanding hanya 57 kes dalam tempoh sama tahun lalu.

Beliau berkata, bilangan wabak denggi turut mencatatkan peningkatan kepada 16 wabak berbanding hanya dua wabak sahaja pada tempoh yang sama pada 2021.

Bagaimanapun katanya, semua wabak denggi berkenaan berjaya dikawal dalam tempoh dua minggu.

Othman berkata, antara faktor penyumbang utama kepada peningkatan kes denggi di Kedah adalah disebabkan kekerapan hujan serta peningkatan pergerakan penduduk berbanding ketika tempoh perintah kawalan pergerakan (PKP) pada tahun 2020 dan 2021.

Katanya aktiviti pencegahan dan kawalan sentiasa dijalankan di semua lokaliti kes di negeri Kedah bagi memutuskan rantaian jangkitan.l seperti pemeriksaan premis, semburan kabus, penghapusan tempat pembiakan dan pendidikan kesihatan untuk kawalan kes tunggal dan wabak denggi.

Selain itu, jelas Othman, aktiviti pencegahan turut dipertingkatkan di lokaliti yang dikenal pasti berisiko di seluruh negeri.

Beliau berkata sehingga kelmarin sebanyak 65,890 premis sudah diperiksa dan 941 kompaun telah dikeluarkan di bawah Akta Pemusnahan Serangga Pembawa Penyakit (APSPP) 1975 dengan nilai RM446,550 kepada pemilik premis yang didapati menjadi tempat pembiakan nyamuk Aedes.

Justeru Othman menyeru masyarakat untuk sama-sama memikul tanggungjawab melaksanakan aktiviti-aktiviti seperti membersihkan persekitaran serta mencari dan memusnahkan tempat pembiakan nyamuk Aedes di kediaman dan premis masing-masing. –AlHijrah Online


POLIS LUASKAN KAWASAN CARIAN ‘NENEK’ HILANG

MARANG, 8 Jun (Bernama) — Pihak polis hari ini meluaskan radius pencarian seorang wanita warga emas yang dilaporkan hilang di kawasan hutan Kampung Bukit Parit sehingga enam kilometer dari tempat dia dilaporkan hilang.

Ketua Polis Daerah Marang DSP Suhaimi Mohd Ali berkata kira-kira 50 pasukan keselamatan termasuk penduduk kampung memulakan operasi yang masuk hari ketiga di kawasan itu bermula pukul 9.40 pagi tadi.

“Dalam pencarian semalam kita menemui tuala yang dibawa mangsa namun kita masih gagal menjumpai mangsa dan petunjuk yang lain…hari ini kita menggandakan usaha bagi mencari dalam jarak pencarian yang lebih luas. Selain itu kita turut menggunakan unit anjing pengesan bagi membantu mengesan warga emas terbabit,” katanya kepada Bernama hari ini.

Isnin lepas mangsa yang dikenali sebagai Fatimah Ismail, 71, gagal pulang ke rumah selepas dipercayai memasuki kawasan hutan itu pada waktu petang. Insiden itu hanya disedari anggota keluarga pada malamnya selepas mendapati Fatimah masih tidak pulang ke rumah.

Anggota keluarganya yang risau mengenai keselamatan Fatimah tampil membuat laporan polis kira-kira pukul 8.20 malam. Menurut anggota keluarganya lazimnya wanita berkenaan akan keluar bersiar-siar dalam tempoh kira-kira setengah jam dan akan pulang ke rumah sendirian. Susulan laporan itu pihak polis memulakan pencarian dalam radius empat kilometer dari kawasan wanita itu dilaporkan hilang.

BERNAMA


KAMPUNG MALAYSIA PENEMPATAN WAKAF PELARIAN SYRIA DI IDLIB

KUALA LUMPUR: Prihatin dengan ratusan ribuan pelarian Syria yang hilang tempat tinggal akibat pertempuran di wilayah Idlib hujung tahun lalu, Syria Care melancarkan projek wakaf Kampung Malaysia sebagai penyelesaian jangka panjang membantu kelompok terjejas itu.

Melalui projek wakaf perumahan pelarian di utara wilayah Idlib, kira-kira 3 kilometer dari sempadan Syria dan Turki itu, sebanyak 292 unit rumah akan dibina untuk pelarian Syria terbabit.

Pengerusi Syria Care, Siti Sakinah Meor Omar Baki berkata, penempatan pelarian itu akan turut membabitkan pembinaan fasiliti asas seperti masjid, sekolah, klinik, pasaraya mini dan tempat beriadah.

Katanya, penempatan itu akan dibina di dalam zon selamat dikuasai Turki bagi memastikan kelangsungannya untuk manfaat pelarian terjejas.

“Ramai ingat peperangan berakhir di Syria akibat gencatan senjata (antara Rusia-Turki) tapi hakikatnya tidak begitu.

“Pertempuran masih berlaku (perang saudara Syria masih belum tamat) cuma serangan udara berhenti.

“Projek Wakaf Kampung Malaysia adalah projek penyelasaian jangka panjang kita untuk bantu saudara-saudara di Syria,” katanya kepada AlHijrah Online di sini hari ini.

Syria Care menyasarkan kutipan dana RM151,800 bagi fasa pertama Wakaf Kampung Malaysia, membabitkan pembinaan 20 unit rumah pelarian di utara wilayah Idlib.

“Fasa pertama pembinaan sudah bermula untuk membina 20 unit rumah. Keseluruhannya sebanyak 292 unit rumah pelarian akan dibina termasuk perancangan membina sekolah, masjid, klinik, pasaraya mini dan tempat riadah.

“Kita masih memerlukan sokongan rakyat Malaysia ketika dunia berdepan dengan COVID-19,” katanya menjelaskan setiap lot sumbangan ditetapkan pada kadar RM30 setiap lot dan 253 lot diperlukan untuk membina sebuah rumah pelarian Syria.

Laporan media menunjukkan 19 kes jangkitan COVID-19 direkodkan di Syria dengan dua kes maut.

Setakat ini, kes jangkitan dilaporkan berlaku di ibu negara Syria di Damsyik dan belum menular ke wilayah lain.

“Kita doakan wabak ini tidak sampai ke utara Syria. Kalau ia sampai, maka keadaan akan kritikal dengan keadaan mereka yang sesak, tiada bekalan air bersih dan hospital dan klinik yang tidak beroperasi,” kata Siti Sakinah merujuk kepada wilayah Idlib.

Idlib diisytiharkan sebagai zon de-ekskalasi pada September 2018 oleh Turki dan Rusia, bagaimanapun gencatan senjata itu dicabuli rejim Bashar dan Rusia menyebabkan ratusan ribuan terjejas dan hilang tempat tinggal.

Gencatan senjata terbaru dicapai antara Ankara dan Moscow pada 6 Mac lalu yang setakat ini menyaksikan tiada serangan udara berlaku, ketika Syria juga berdepan dengan ancaman wabak COVID-19.


KAJIAN PENGGUNAAN VAKSIN COVID-19 BAGI KANAK-KANAK PERLU DISEGERAKAN

MELAKA: Kajian penggunaan vaksin COVID-19 dalam kalangan kanak-kanak berusia 12 hingga 17 tahun perlu disegerakan bagi melindungi golongan tersebut.

Menteri Pembangunan Wanita, Keluarga dan Masyarakat (KPWKM), Dauk Seri Rina Mohd Harun berkata, ia susulan kes positif yang melibatkan kanak-kanak agak membimbangkan selain ada yang maut akibat wabak COVID-19.

“Kita berharap kajian vaksin untuk kanak-kanak ini dapat disegerakan kerana kita lihat di negara luar sudah ada yang memberi vaksin untuk golongan berusia 12 tahun ke atas seperti di Singapura dan Amerika Syarikat.

“Usaha ini bertujuan mengurangkan risiko jangkitan COVID-19 dalam kalangan kanak-kanak sekali gus melindungi golongan berkenaan,” katanya selepas melawat Pusat Kuarantin dan Rawatan COVID-19 Berisiko Rendah (PKRC) di Pusat Dagangan Antarabangsa Melaka (MITC), Ayer Keroh.

Setakat ini, seramai 147 pesakit kanak-kanak ditempatkan di PKRC MITC, daripada jumlah tersebut 99 daripadanya berusia 12 hingga 17 tahun dan 48 lagi berusia 12 tahun ke bawah.

Rina turut menyeru ibu bapa untuk mematuhi prosedur operasi standard (SOP) selain membantu anak-anak mengamalkan amalan 3W (cuci tangan, pakai pelitup muka dan peringatan) serta tidak berada di tempat yang sesak dan mematuhi penjarakan fizikal.

Sebelum ini, Menteri Kesihatan, Datuk Seri Dr Adham Baba memaklumkan seramai 82,341 kanak-kanak dan bayi dijangkiti COVID-19 sehingga 30 Mei lalu.

Daripada jumlah itu, sebanyak 19,851 kes membabitkan golongan berusia daripada 0 hingga 4 tahun; 8,237 kes (5 hingga 6 tahun); 26,851 kes (7 hingga 12 tahun) serta 27,402 kes (13 hingga 17 tahun) dan mereka adalah pesakit COVID-19 kategori 1, 2 dan 3.—AlHijrah Online / BERNAMA


PUASA SUNAT ASYURA AFDHAL DUA HARI

KUALA LUMPUR: Puasa sunat Asyura yang jatuh pada 10 Muharram setiap tahun, adalah lebih baik dilaksanakan selama dua hari berturut-turut sama ada 9 dan 10 Muharram atau 10 dan 11 Muharram.

Pendakwah, Dr Nur Mohammad Hadi Zahalan berkata, ia bagi membezakan antara puasa orang Islam dengan bukan Islam khususnya kaum Yahudi yang juga berpuasa pada hari tersebut.

Kisah itu jelasnya berdasarkan hadis sahih yang diriwayatkan oleh Imam Al Bukhari.

Bagaimanapun katanya tiada masalah untuk berpuasa sunat pada 10 Muharam sahaja, dan pahalanya tetap dikira.

Ikuti laporan video di atas yang disiarkan Berita Alhijrah pada 28 Ogos 2020 — AlHijrah Online


HATI-HATI JEMPUTAN KAHWIN MENERUSI WHATSAPP

SHAH ALAM: Polis mengesan taktik terbaharu ‘scammer’ yang menggunakan hantaran jemputan majlis perkahwinan yang disebar melalui aplikasi WhatsApp.

Pengarah Jabatan Siasatan Jenayah Komersial (JSJK), Datuk Seri Ramli Mohamed Yoosuf berkata, helah itu untuk mencuri maklumat dan memperdaya orang ramai.

“Orang yang menerima mesej WhatsApp itu diminta untuk tekan pada link yang disediakan bagi mendapatkan kad jemputan kahwin.

“Itu satu helah dan cara ‘scammer’ untuk mencuri maklumat daripada orang ramai, seterusnya membuat pemindahan wang secara dalam talian,” katanya seperti dilapor Sinar Harian.

Ramli berkata, orang ramai diminta untuk tidak membuka atau melayan mana-mana mesej atau hantaran yang meragukan.

“Taktik yang digunakan ‘scammer’ itu menggabungkan semua pihak yang saling mengenali antara satu sama lain dengan tujuan memberi ‘respond’ kepada link yang disediakan.

“Modus operandi taktik baharu ini melibatkan penggunaan data ‘group’ atau ‘contact list’,” ujarnya. — AlHijrah Online


LAGI MANGSA PENIPUAN ‘PHONE SCAM’ KERUGIAN RM381,950

IPOH:  Seorang lagi mangsa sindiket penipuan panggilan telefon atau ‘phone scam’ direkodkan di negeri ini membabitkan kerugian sebanyak RM381,950.

Ketua Polis Perak Datuk Seri Mohd Yusri Hassan Basri berkata pihaknya menerima laporan daripada mangsa seorang wanita tempatan berusia 57 tahun yang merupakan seorang pengurus projek di sebuah syarikat swasta di Taiping semalam, setelah menyedari dirinya ditipu.

Menurutnya, mangsa telah diberitahu oleh suspek terdapat satu bungkusan yang mengandungi kad pengenalan, pasport, kad ATM dan 100 keping wang palsu atas nama mangsa yang dihantar kepada individu tidak dikenali di Sarawak pada 11 Ogos lalu.

“Mangsa telah bercakap dengan suspek yang menyamar sebagai pegawai polis berpangkat inspektor kononnya hasil semakan mereka mendapati mangsa terlibat dengan kes menjual akaun bank peribadi kepada penama tak dikenali dengan nilai RM20,000.

“Selepas itu, panggilan mangsa telah disambungkan kepada seorang lelaki menggelarkan diri sebagai Datuk yang memintanya mendedahkan semua maklumat akaun bank agar akaun milik mangsa tidak dibekukan dan akibat ketakutan, wanita itu memberikan semua maklumat lapan perbankan miliknya termasuk maklumat kad kredit mangsa,” katanya dalam satu kenyataan hari ini.

Mohd Yusri berkata panggilan turut disambungkan kepada seorang lagi pegawai polis Bukit Aman bahagian Siasatan Jenayah Pengubahan Wang Haram (AMLA) untuk meyakinkan mangsa.

“Mangsa turut diminta mendedahkan slip gaji milik mangsa selama empat bulan, salinan e-filing Lembaga Hasil Dalam Negeri (LHDN), salinan geran tanah, kereta dan barangan kemas yang ada pada mangsa kononnya bagi tujuan siasatan.

“Mangsa juga diarahkan membuat pinjaman peribadi dan mangsa telah membuat pinjaman RM100,000 dan telah membuat pindahan kepada akaun bank yang diberikan suspek di Bank Islam (RM50,000) dan HSBC (RM50,000),” katanya.

Katanya mangsa kemudiannya menyedari ditipu selepas semakan dibuat mendapati terdapat 18 transaksi pindahan wang berjumlah RM381,950 ke atas 11 akaun yang tidak dikenali telah dilakukan bermula 18 Ogos hingga 6 Sept lalu.

“Sepanjang tempoh itu mangsa tidak dapat mengetahui transaksi yang dilakukan memandangkan akses ke akaun dalam kawalan sindiket secara dalam talian.

“Kita telah buka kertas siasatan di bawah Seksyen 420 Kanun Keseksaan dan siasatan lanjut masih dijalankan sehingga kini,” katanya.

— AlHijrah Online


SUAMI ISTERI MAUT DIKELAR ANAK YANG TERBABIT AJARAN SESAT

LIPIS: Sepasang suami isteri maut selepas dikelar anak lelaki mereka di Kampung Kemahang Hulu, Lipis, tengah malam tadi.

Ketua Polis Daerah Lipis, Superintendan Azly Mohd Noor berkata mayat mangsa yang berusia 64 dan 68 tahun itu, ditemui penduduk kampung selepas menahan anak pasangan terbabit dalam keadaan bogel dan berlumuran darah di jalan utama yang terletak kira-kira 150 meter dari lokasi kejadian.

Berdasarkan siasatan awal pihak polis, suspek yang berusia 31 tahun itu menggunakan senjata untuk mengelar leher dan menetak kedua-dua mangsa.

Suspek yang tidak bekerja dipercayai terbabit dengan ajaran sesat hingga hilang pertimbangan dan membunuh ibu dan bapanya sendiri.

Tambah Superintendan Azly, pihaknya menerima laporan kira-kira jam 11.55 malam dan hasil soal siasat dijalankan mendapati kejadian itu dipercayai berlaku sekitar jam 10.30 malam ketika suspek dan mangsa berbual di ruang tamu rumah itu.

Suspek dikatakan menceritakan kepada mangsa mengenai ilmu agama dan ketuhanan sebelum suspek bertindak mengambil parang dari biliknya dan mula menetak leher bapanya itu.

Mayat bapa suspek ditemui terbaring dan berlumuran darah di dalam rumah, manakala mayat ibu suspek pula ditemui tidak bernyawa berhampiran pagar rumah berkenaan.

Suspek kini ditahan bagi membantu siasatan dan kes disiasat mengikut Seksyen 302 Kanun Keseksaan kerana membunuh. – AlHijrah Online


IBADAH HAJI HANYA UNTUK JEMAAH YANG BERADA DALAM ARAB SAUDI

KUALA LUMPUR: Ibadah haji bagi tahun ini hanya akan melibatkan jemaah dari dalam Arab Saudi sahaja susulan keadaan semasa pandemik COVID-19 dan kemunculan varian baharu.

Laman Twitter Haramain Info memaklumkan, jumlah jemaah haji tahun ini dihadkan kepada 60,000 orang sahaja melibatkan rakyat dan penduduk Arab Saudi.

Status kesihatan bagi mereka yang ingin menunaikan haji dimaklumkan mestilah dari kategori individu yang telah menerima vaksin, individu yang telah menerima satu dos vaksin lebih 14 hari, dan penerima vaksin yang pulih dari jangkitan.

BREAKING NEWS – HAJJ 1442In the light of what the world is witnessing with the continuing developments of the pandemic Covid-19, and the emergence of new variations, Hajj 1442 will be limited to the residents and citizens from within the Kingdom of Saudi Arabia ONLY – (60,000)

Sebelum ini media melaporkan jemaah dari luar negara akan dibenar menunaikan haji tahun ini dengan mematuhi syarat kesihatan dan langkah berjaga-jaga yang ketat ditetapkan kerajaan Arab Saudi.

Ibadat haji lazimnya menyaksikan lebih 2.5 juta umat Islam menunaikan rukun Islam kelima itu di Makkah tetapi terpaksa dihadkan buat pertama kali dalam sejarah tahun lalu, dengan hanya 1,000 jemaah menunaikannya akibat ancaman COVID-19. — AlHijrah Online.


WARGA EMAS SAKIT JANTUNG, DITEMUI MENINGGAL DUNIA TEPI JALAN

TANJONG KARANG: Seorang lelaki warga emas ditemukan meninggal dunia di tepi jalan berhadapan Giat Mara Tanjong Karang, Sungai Terap, di sini semalam.

Ketua Polis Daerah Kuala Selangor Supt Ramli Kasa berkata, pihaknya menerima panggilan berhubung kejadian kira-kira jam 11.14 malam.

Katanya, mangsa berusia 67 tahun itu ditemui terbaring bersebelahan dengan motosikal jenis Honda Avantis.

“Mangsa ditemui dalam keadaan terbaring dan mayat telah dihantar ke Hospital Tanjong Karang untuk bedah siasat,” katanya seperti dilapor media hari ini.

Hasil bedah siasat ke atas mangsa yang dijalankan jam 10 pagi tadi mendapati punca kematian adalah disebabkan sakit jantung. — AlHijrah Online


PINTU MASJIDIL HARAM DIREMPUH KERETA

RIYADH: Pihak berkuasa keselamatan Arab Saudi menahan seorang lelaki yang merempuh keretanya ke salah satu pintu Masjidil Haram di kota suci Makkah pada Jumaat malam, menurut laporan Saudi Press Agency (SPA).

Kereta itu bergerak dengan laju di jalan yang mengelilingi dataran selatan Masjidil Haram, kata jurucakap rasmi wilayah Makkah, Sultan Al-Dossari.

Katanya, kejadian itu berlaku sekitar jam 10:30 malam.

“Terima kasih kepada Tuhan, tidak ada yang terluka,” kata laporan itu.

Siasatan mendapati pemandu kereta itu adalah warganegara Arab Saudi yang ‘berada dalam keadaan tidak normal’.

Bagaimanapun, anggota keselamatan bertindak untuk menolak kenderaan itu keluar dari Masjidil Haram untuk memastikan jemaah-jemaah dalam keadaan yang selamat.

Suspek ditahan untuk siasatan lanjut, katanya.–AlHijrah Online


PENGUNJUNG BAZAR RAMADAN RAHMAH TERIMA INSENTIF MENERUSI E-DOMPET

KUANTAN: Pengunjung Bazar Ramadan Rahmah bakal menerima insentif RM20 seorang, menerusi plaform e-dompet yang melibatkan peruntukan keseluruhan kira-kira RM2 juta, kata Timbalan Menteri Perdagangan Dalam Negeri dan Kos Sara Hidup Senator Fuziah Salleh.

Beliau berkata insentif tersebut, akan diberikan kepada 1,000 pengunjung terawal di bazar terpilih melalui operator atau penyedia platform e-dompet, yang berkerjasama dengan kementeriannya.

“Setiap negeri kita akan laksanakan sebanyak enam kali, ini bermakna sebanyak 6,000 pengunjung akan menerima manfaat daripada inisiatif itu di setiap negeri, dengan pengguna hanya akan dapat sekali sahaja insentif berkenaan.

“Di samping membantu mengurangkan kos sara hidup, usaha ini juga ke arah mendidik masyarakat berbelanja menggunakan e-dompet, sekali gus menggalakkan perbelanjaan tanpa tunai…mereka boleh dapat insentif itu ketika berkunjung ke bazar Ramadan nanti,” katanya.

Beliau berkata demikian kepada pemberita selepas menghadiri Program Agihan Bubur Lambuk Sempena Ramadan di Pasar Tani di sini, hari ini yang turut dihadiri Pengarah Lembaga Pemasaran Pertanian Persekutuan (FAMA) Pahang Saiful Sadri.

Mengulas lanjut, Fuziah memaklumkan sehingga kini sebanyak 29 bazar telah berdaftar untuk menganjurkan Bazar Ramadan Rahmah, dan pihaknya menyasarkan 50 lokasi di seluruh negara untuk mengambil bahagian.

Dalam pada itu, Fuziah mengingatkan peniaga bazar Ramadan supaya mempamerkan harga makanan sepanjang beroperasi kelak, bagi mengelakkan mereka dikenakan tindakan mengikut Akta Kawalan Harga dan Antipencatutan 2011.

Sementara itu, Saiful berkata pihaknya menyasarkan nilai jualan lebih RM3 juta menerusi Program Jualan Ramadan MADANI, yang akan dianjurkan sepanjang bulan puasa di 18 lokasi di seluruh Pahang.

Menyentuh mengenai program agihan bubur lambuk, beliau berkata sebanyak 17 kawah bubur telah dimasak secara bergotong-royong bersama jawatankuasa dan peniaga pasar tani berkenaan, untuk diedarkan kepada orang ramai. –AlHijrah Online


RAHMATAN LIL ALAMIN BUKAN UNTUK KEPENTINGAN POLITIK

KUALA LUMPUR: Menteri di Jabatan Perdana Menteri Datuk Seri Dr Mujahid Yusof menolak dakwaan yang menyatakan Rahmatan Lil Alamin adalah untuk kepentingan politik pemerintahan terkini semata-mata sebaliknya ia adalah dasar negara.

Mujahid berkata dasar pentadbiran Islam yang baharu itu bermula apabila Mesyuarat Majlis Raja-Raja memperkenankan cadangan Pelaksanaan Gagasan Negara Rahmah Dalam Pentadbiran Negara pada 4 Julai lepas dan mendapat kelulusan kabinet pada Oktober.

“Apabila Majlis Raja-Raja telah bersetuju, ini bermakna ia bukan daripada mana-mana parti tetapi untuk keperluan negara, kita juga dapat persetujuan di peringkat kabinet, ini menunjukkan gagasan berkenaan memberi kepentingan kepada semua pihak termasuk bukan Islam.

“…namun saya tidak dapat mengelak orang ramai untuk terus beranggapan sedemikian, itu di luar kemampuan saya, tetapi dalam konteks kapasiti, saya tidak mahu melihat ini sebagai kepartian, kekelompokan atau usaha politik,” katanya ketika menjadi tetamu ‘Bicara Naratif: Menuju Negara Rahmah’ yang disiar secara langsung di saluran TV1 RTM, Selasa malam.

Dasar Rahmatan Lil Alamin yang diluluskan Jemaah Menteri pada 25 Okt lalu dijangka dilaksanakan bermula tahun ini dan usaha mempromosi dasar yang menekankan elemen keamanan dan kemakmuran untuk semua kelompok masyarakat itu akan dilakukan melalui peruntukan RM10 juta yang diumumkan menerusi Belanjawan 2020.

Selain itu, Mujahid berkata penubuhan dan pengoperasian Mahkamah Khas Perkahwinan, Hadhanah dan Nafkah bermula September lepas adalah usaha kerajaan untuk membela kaum wanita yang terpaksa melalui tempoh panjang dalam menuntut hak mereka.

“…kami juga cuba usahakan langkah penguatkuasaan (selepas keputusan mahkamah), kenapa kita fikir penguatkuasaan hanya tangkap orang khalwat sahaja, tetapi kita tidak pernah fikir langkah penguatkuasaan di mahkamah yang sudah ada keputusan tetapi tiada penguatkuasaan,” katanya.

Jelasnya, penubuhan mahkamah itu adalah pencapaian kementerian yang digariskan dalam kluster perundangan dan kehakiman, iaitu satu daripada kluster pencapaian yang digariskan dalam Kad Laporan Jabatan Perdana Menteri (Agama) bertemakan ‘Menuju Negara Rahmah’ yang dibentang baru-baru ini.

Kluster lain dalam kad laporan itu ialah dakwah dan media; pendidikan dan modal insan; halal dan tabung haji; masjid; maqasid dan penyelidikan; serta sosio-ekonomi.

Mahkamah Khas Perkahwinan, Hadhanah dan Nafkah antara lain diberi kuasa menyita harta bekas suami yang culas membayar nafkah bekas isteri, serta dijangka dapat mempercepatkan proses penyelesaian masalah perkahwinan dan perceraian serta hak penjagaan anak yang difailkan di Mahkamah Syariah Wilayah Persekutuan. — BERNAMA


MUHAMMAD NUR MANUTY DILANTIK PENGERUSI IKIM BAHARU

KUALA LUMPUR: Datuk Seri Dr Muhammad Nur Manuty dilantik sebagai Pengerusi Institut Kefahaman Islam Malaysia (IKIM) baharu berkuat kuasa hari ini.

Pelantikan beliau dibuat oleh Perdana Menteri Datuk Seri Anwar Ibrahim.

IKIM menerusi kenyataan berharap Dr Muhammad dapat menerajui kepimpinan institut itu dengan cemerlang dan akan mampu melonjak jenama IKIM sebagai sebuah institusi pemikir dan penyelidikan yang disegani di Malaysia dan dunia antarabangsa.

Dr Muhammad sebelum ini pernah menjadi Dekan di Jabatan Hal Ehwal Pelajar, dan Dekan di Pusat Pengajian Lanjutan dan Khidmat Masyarakat Universiti Islam Antarabangsa Malaysia (UIAM).

Dari sudut aktiviti sosial pula, beliau pernah menjawat beberapa jawatan antaranya bekas presiden Angkatan Belia Islam Malaysia (ABIM), bekas timbalan presiden Wadah Pencerdasan Umat (WADAH). — AlHijrah Online


UMAT ISLAM DI MALAYSIA SAMBUT AIDILFITRI PADA SABTU 22 APR

KUALA LUMPUR: Umat Islam di seluruh Malaysia akan menyambut Hari Raya Aidilfitri pada Sabtu 22 Apr 2023.

Teka-teki tarikh 1 Syawal itu terjawab selepas pengumuman Penyimpan Mohor Besar Raja-Raja, Tan Sri Syed Danial Syed Ahmad yang disiarkan di saluran televisyen tempatan.

Keputusan tersebut dibuat selepas aktiviti cerapan anak bulan dilaksanakan di 29 lokasi di seluruh negara, petang tadi.–AlHijrah Online


EMPAT SEKELUARGA MAUT: PEMANDU TRELER MILIKI 13 SAMAN TRAFIK DIREMAN

IPOH: Pemandu treler yang terbabit dalam kemalangan maut membabitkan empat sekeluarga di Kilometer 277.1 Lebuhraya Utara Selatan arah selatan di sini, petang semalam mempunyai 13 rekod kesalahan trafik.

Ketua Polis Perak Datuk Mior Faridalathrash Wahid berkata pemandu berusia 34 tahun itu mempunyai saman trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.

“Polis telah menahan pemandu treler dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.

“Bagaimanapun, ujian air kencing yang dijalankan mendapati lelaki tersebut tidak memandu di bawah pengaruh dadah,” katanya dalam kenyataan hari ini.

Mior Faridalathrash berkata pihaknya menerima maklumat mengenai kejadian itu pada 2.45 petang semalam dan hasil siasatan mendapati sebuah lori treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.

“Akibat daripada rempuhan tersebut, treler dan kereta itu telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan,” katanya.

Dalam pada itu, Mior Faridalathrash turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 untuk membantu siasatan kes tersebut.

Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Nadirah, 28, dan Nor Hamizah, 27, meninggal dunia di lokasi kejadian. – AlHijrah Online


Pendeposit TH jangan buat pengeluaran panik: Ismail Sabri

KUALA LUMPUR – Ahli Parlimen Bera, Datuk Seri Ismail Sabri Yaakob
menasihatkan umat Islam supaya mengekalkan simpanan mereka dalam Lembaga
 Tabung Haji (TH) sebagai jihad ekonomi.

Beliau memberi jaminan kepada pendeposit TH agar memberi kepercayaan
kepada kerajaan PH dengan tidak melakukan pengeluaran panik.

“Saya nak tekankan kepada pendeposit TH bahawa kerajaan beri jaminan kepada simpanan mereka iaitu ‘dolar per dolar’. Saya harap penyimpan jangan panik dengan apa yang berlaku. Wang mereka selamat dan dijamin oleh kerajaan.

“Saya harap jangan ada yang berfikiran untuk keluarkan wang daripada  TH, sebaliknya jika ada wang lebih mereka boleh terus menambah simpanan mereka dalam TH,” katanya pada sidang media di lobi Parlimen hari ini.

Menurutnya, tidak timbul isu walaupun kerugian membabitkan TH seperti yang digembar-gemburkan, kerana dari segi simpanan tetap terjamin.

“Jadi saya harap pendeposit TH terus kekal dan terus membantu TH menjadi salah satu institusi Islam paling berjaya di dunia. Kepada umat Islam, anggap tanggungjawab kita pertahankan TH sebagai jihad ekonomi umat Islam,” katanya.

Sementara itu beliau berkata, BN mendesak polemik kewangan TH disiasat oleh Jawatankuasa Kira-Kira Wang Negara (PAC) bagi mendedahkan gambaran yang lebih adil dan tepat berhubung dakwaan wujud penyelewengan serta salah urus tadbir institusi berkenaan.

Menurutnya, selaku pembangkang BN tidak akan bertolak ansur dan  melindungi sesiapa sahaja yang bertanggungjawab melakukan penyelewengan dan salah urus tadbir TH.

“Kita bimbang dengan kenyataan pelbagai pihak yang tidak bertanggungjawab atas kedudukan sebenar TH.

“Mereka  yang membuat kenyataan itu sentiasa menyalahkan kerajaan dahulu (BN) berhubung kedudukan TH, jadi bagi mendapatkan gambaran yang lebih adil dan tepat, saya minta PAC mengambil langkah pro aktif menyiasat kedudukan TH yang sebenar,” katanya.

Beliau turut menyokong  saranan Pemuda UMNO untuk menubuhkan Suruhanjaya Siasatan Diraja (RCI)  bagi menyiasat dakwaan salah laku dalam pengurusan TH. – SINAR ONLINE


KES PINDA LAPORAN AUDIT 1MDB: MAHKAMAH TINGGI BEBAS DAN LEPAS NAJIB, ARUL KANDA

KUALA LUMPUR: Mahkamah Tinggi di sini hari ini membebaskan dan melepaskan Datuk Seri Najib Tun Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy daripada pertuduhan meminda laporan audit 1MDB.

Hakim Mohamed Zaini Mazlan, yang kini Hakim Mahkamah Rayuan, berkata pendakwaan gagal membuktikan kes prima facie case terhadap kedua-dua mereka di akhir kes pendakwaan.

Beliau berkata Arul Kanda, yang dipanggil sebagai saksi pendakwaan telah memberi keterangan yang benar dan jelas semasa perbicaraan.

Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.

Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntuk hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.–AlHijrah Online


‘HIJRAH PRIHATIN’ DINOBAT CSR TERBAIK ANUGERAH PERNIAGAAN TERBAIK MALAYSIA 2023

KUALA LUMPUR: Saluran TV Islam pertama tanah air, TV Alhijrah menerima Anugerah Khas bagi kategori Program Tanggungjawab Sosial Korporat Terbaik, pada Anugerah Perniagaan Terbaik Malaysia (MBBA) 2023 menerusi program ‘Hijrah Prihatin’.

Pengikitrafan itu diterima atas usaha gigih skuad berkenaan membantu rakyat Malaysia yang kurang bernasib baik menerusi siri bantuan berterusan.

Hadir menerima penganugerahan itu, Suffian Yahya, selaku Pengurus Besar Kejuruteraan dan Sokongan Penyiaran TV Alhijrah.

Sijil dan trofi disampaikan oleh Pengerusi MBBA, Shahir Adnan kepada Suffian, yang mewakili Ketua Pegawai Eksekutif TV Alhijrah, Namanzee Harris.

Menurut Suffian, skuad Hijrah Prihatin sentiasa menekankan kesatuan insaniah di samping menyantuni dan mendekati masyarakat, tanpa mengira bangsa, tempat dan waktu.

“Syabas kepada kakitangan TV Alhijrah khususnya skuad Hijrah Prihatin atas titik peluh mereka. Kami anggap ini sumbangan kepada penonton-penonton TV Alhijrah dan kepada masyarakat secara keseluruhannya. Kami terharu apa yang kami lakukan ini, masyarakat umum menerimanya,” jelas Suffian selepas menerima penganugerahan itu.

Acara gilang gemilang ini juga menyaksikan TV Alhijrah menerima sumbangan RM3,500 untuk  tabung Hijrah Prihatin.

Sementara itu Shahir berkata, sumbangan itu bagi menyuntik semangat serta menyemarakkan lagi budaya tanggungjawab sosial korporat.

“Pada tahun ini, kita memilih Hijrah Prihatin daripada TV Alhijrah untuk kita berikan sumbangan dan sumbangan ini sebenarnya 5% daripada setiap penyertaan oleh usahawan-usahawan. Daripadanya, kita beri kepada Hijrah Pihatin untuk disalurkan kepada rakyat Malaysia yang memerlukan,” menurut Shahir.

Skuad Hijrah Prihatin ditubuhkan pada 2020, ketika negara pertama kali melaksanakan Perintah Kawalan Pergerakan (PKP) pada Mac tahun berkenaan, ekoran penularan virus pembunuh COVID-19 di seluruh dunia.– Alhijrah Online


ISRAEL PASANG PAPAN IKLAN SEBAR KEBENCIAN

TEL AVIV: Sebuah papan iklan dengan mesej kebencian terhadap rakyat Palestin dipasang di lebuh raya Israel sebagai tindak balas kerana mereka menolak pelan damai berat sebelah yang diumumkan Presiden Amerika Syarikat (AS), Donald Trump.

Dengan kapsyen ‘Keamanan hanya dapat dicapai dengan menumpaskan musuh’, papan iklan itu turut memaparkan gambar Presiden Palestin, Mahmoud Abbas dan pemimpin Hamas serta bekas Perdana Menteri, Ismail Haniyeh melutut sambil mata ditutup dengan latar belakang seolah-olah berada di zon perang.

Bekas anggota Knesset dari Parti Meretz, Issawi Freig menyelar papan iklan tersebut sebagai menjijikkan dan menggesa Datuk Bandar Tel Aviv untuk menarik balik iklan berkenaan.

“Ia mesti ditarik balik sekarang. Datuk Bandar, Ron Huldai sila ambil tindakan,” tulisnya di Twitter seperti dilaporkan Press TV.

Setakat ini, masih belum jelas siapa yang menaja papan iklan itu atau adakah ia sebahagian daripada kempen menjelang pilihan raya yang dijangka diadakan pada 2 Mac depan.

Huldai dalam satu kenyataan berkata, papan iklan itu akan diturunkan dan mengakui ia menghasut keganasan serta seperti mengingatkan semula tindakan militan Daesh dan Nazi.

“Walaupun pada musim pilihan raya, ada garis sempadan yang perlu dipatuhi,” tegasnya.

Semalam, Perdana Menteri Palestin, Mohammad Shtayyeh menegaskan rancangan Trump bakal menyaksikan keadaan Palestin berpecah-belah dan tiada kedaulatan pada masa depan.

“Pelan AS tidak lebih daripada memo pemahaman antara Netanyahu dan Trump,” katanya yang turut menggesa untuk menolak rancangan tersebut dan Palestin terbuka bagi sebarang rundingan serius.

Pada 28 Januari lalu, Trump mengumumkan pelan damai Asia Barat atau Deal of the Century di samping sekutunya Perdana Menteri Israel, Benjamin Netanyahu di Rumah Putih.

Pelan itu ditentang semua kumpulan Palestin termasuk banyak negara dunia dan Kesatuan Eropah (EU). — SINAR HARIAN/AlHijrah Online


POLIS AMBIL KETERANGAN USAHAWAN KOSMETIK PERSENDA AGAMA ISLAM

KOTA BHARU: Polis sudah mengambil keterangan seorang wanita yang merupakan usahawan kosmetik di Kelantan didakwa mempersendakan agama Islam, baru-baru ini.

Ketua Jabatan Siasatan Jenayah (JSJ) Kelantan, ACP Wan Khairuddin Wan Idris berkata, wanita berusia 30-an itu diambil keterangan pada Isnin lalu termasuk dua individu lain yang terbabit dalam video tersebut.

“Bagaimanapun, tiada tangkapan dibuat dan siasatan dijalankan mengikut Seksyen 298 Kanun Keseksaan serta Seksyen 233 Akta Komunikasi dan Multimedia.

“Kita menganggap kes ini selesai kerana keterangan sudah diambil,” katanya.

Sebelum ini, media melaporkan polis menerima laporan mengenai sebuah video tular di media sosial berhubung seorang wanita yang mempersendakan agama Islam.

Ketua Polis Daerah Kota Bharu, ACP Abdul Rahim Daud, dilaporkan berkata laporan diterima ibu pejabat polis (IPD) daerah ini pada jam 10.25 pagi Ahad lalu.

Pengadu mendakwa melihat satu rakaman video dikongsi dalam WhatsApp memaparkan wanita Melayu lingkungan 30-an menyatakan dia tidak suka sembahyang dan semua orang tidak solat pada 2021, katanya.

Sementara itu, Mufti Kelantan, Datuk Mohamad Shukri Mohamad meminta pihak berwajib menyiasat dakwaan wanita berkenaan yang mengeluarkan kenyataan tersebut.—AlHijrah Online


ASSEM BARGHOUTHI DITAHAN TENTERA ISRAEL

Tentera Israel mendakwa telah berjaya menangkap salah seorang aktivis anti penempatan haram Israel, Assem Barghouthi, yang disyaki telah membunuh tiga tentera Israel di kawasan penempatan haram Tebing Barat Givat.

Assem, 30an, telah ditahan di kawasan perkampungan Abu Shukheidem yang terletak di barat laut Ramallah.

Assem yang berasal daripada perkampungan Kober, dituduhterlibat dalam serangan yang dilancarkan oleh kumpulan anti penempatan haram bersamasaudara beliau, Salah yang telah ditembak mati oleh pihak Israel pada 13Disember di utara Ramallah.


BRUNEI MULA PUASA HARI INI

BANDAR SERI BEGAWAN: Jika Malaysia dan kebanyakan negara lain mula berpuasa semalam (13 April 2021), namun tidak bagi Brunei yang hanya mula berpuasa pada hari Rabu.

Pengumuman dilakukan menerusi stesen televisyen dan radio seluruh negara selepas anak bulan kelihatan pada malam selasa, seterusnya menyaksikan umat Islam di Brunei mula menunaikan solat sunat tarawih di masjid dan surau.

Menurut sumber, selain Brunei, negara lain yang turut sama mula berpuasa pada Rabu adalah Oman, Iran serta India.—AlHijrah Online


SEKOLAH AGAMA, MADRASAH TAHFIZ DIBENAR BUKA MULAI 15 JULAI – ZULKIFLI

KUALA LUMPUR: Sekolah agama dan madrasah tahfiz di seluruh negara yang berdaftar di bawah Kementerian Pendidikan Malaysia (KPM) dan kerajaan negeri dibenarkan untuk dibuka semula mulai 15 Julai depan secara berperingkat seperti diumumkan KPM semalam.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, bagaimanapun bagi sekolah agama dan madrasah tahfiz yang tidak berdaftar perlu merujuk kepada pihak kerajaan negeri sebelum beroperasi semula.

“Insyaallah (sekolah agama & tahfiz) akan termasuk. Kita bahagi dua sekolah agama yang berdaftar di peringkat negeri dan kementerian akan ikut.

“Kepada sekolah atau tahfiz yang tidak berdaftar dia hendaklah mohon kepada kerajaan negeri untuk dapatkan persetujuan,” kata Zulkifli kepada media selepas melakukan lawatan kerja ke Mahkamah Syariah Wilayah Persekutuan hari ini.

Zulkifli berkata pembukaan sekolah agama dan madrasah tahfiz itu nanti tertakluk kepada Prosedur Operasi Standard (SOP) yang dikemukakan KPM agar rantaian COVID-19 dapat ditamatkan.

Semalam, Menteri Kanan (Pendidikan) Dr Mohd Radzi Jidin berkata, pelajar Tingkatan 1 hingga 4, kelas peralihan dan murid tahun 5 dan 6 akan kembali ke sekolah bermula 15 Julai ini.

Manakala pembukaan sekolah bagi murid Tahun 1 hingga 4 adalah pada minggu seterusnya iaitu 22 Julai 2020. – AlHijrah Online / Abdul Hakim Hasan


DUA BERANAK CEDERA KERETA DIHEMPAP POKOK TUMBANG

IPOH: Dua beranak berdepan detik cemas apabila kereta dinaiki mereka dihempap pokok tumbang di Laluan Lapangan Permata 1, Taman Song Choon di sini hari ini.

Penolong Pengarah Bahagian Operasi Jabatan Bomba dan Penyelamat Malaysia Perak Sabarodzi Nor Ahmad berkata pihaknya bergegas ke lokasi kejadian selepas menerima panggilan kecemasan pada 3.01 petang.

Beliau berkata sebaik jentera dari Balai Bomba dan Penyelamat Simpang Pulai tiba, pihaknya mendapati kereta dinaiki dua beranak itu terperangkap di bawah pokok yang tumbang.

Sabarodzi berkata mangsa iaitu seorang wanita berusia 47 tahun dan anaknya, 14, yang tersepit berjaya dikeluarkan dengan selamat oleh anggota bomba.

“Mangsa mengalami kecederaan ringan dan telah ke hospital swasta dengan kenderaan orang awam. Komander operasi telah memaklumkan kepada pihak MBI (Majlis Bandaraya Ipoh) untuk hadir ke lokasi kejadian bagi bantuan pemotongan pokok di lokasi,” menurutnya dalam kenyataan malam ini.

Beliau memaklumkan operasi tamat pada 4.49 petang.–AlHijrah Online


AGC TOLAK REPRESENTASI KETIGA YASIN KAJI TUDUHAN KES DADAH, AKAN FAIL KALI KEEMPAT

PETALING JAYA: Penyanyi nasyid dan komposer, Muhammad Yasin Sulaiman akan memfailkan representasi keempat kepada Jabatan Peguam Negara (AGC) dalam masa terdekat, bagi mengkaji tiga pertuduhan kes dadah yang dihadapinya.

Peguam Ariff Azami Hussein mewakili Muhammad Yasin memberitahu Hakim Mahkamah Sesyen Nik Nasimah Nik Mohammad bahawa pihaknya akan memfailkan representasi baharu itu susulan representasi ketiga mereka ditolak pada 13 Mac lepas.

“Pada 1 Mac lepas, kami ada memfailkan representasi ketiga dan representasi berkenaan ditolak oleh AGC. Pihak kami telah mendapat arahan daripada anak guam (Muhammad Yasin) untuk memasukkan representasi keempat. Kami telah memaklumkan kepada pendakwaan mengenai perkara ini semalam dan pendakwaan tidak membantah permohonan ini.

“Pasukan pembelaan tiada niat untuk melengah-lengahkan prosiding mahkamah dengan memfailkan representasi, sebaliknya yakin pertuduhan terhadap Muhammad Yasin dapat diselesaikan tanpa melalui perbicaraan. Kami juga mohon supaya perbicaraan hari ini dan esok dilapangkan sementara representasi keempat dipertimbangkan,” kata peguam itu.

Timbalan Pendakwa Raya Mohd Asnawi Abu Hanipah mengesahkan pihak pendakwaan tidak membantah terhadap permohonan representasi keempat itu.

Mahkamah menetapkan 31 Mei serta 1 dan 2 Jun ini untuk perbicaraan kes berkenaan.

Penyanyi lagu Mimpi Laila itu didakwa memberikan dirinya dadah jenis ’11-nor-delta-9 tetrahydrocannabinol-9- carboxylic acid’ di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac tahun lepas.

Dia dituduh mengikut Seksyen 15(1)(a) Akta Dadah Berbahaya  (ADB) 1952 dan boleh dihukum di bawah Seksyen 15 (1) akta sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.

Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok ganja dalam pasu plastik berisi tanah di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.

Pertuduhan mengikut Seksyen 6 Akta ADB dan boleh dihukum di bawah Seksyen 39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan dan Seksyen 6B (1) (a) ADB dan boleh dihukum di bawah Seksyen 6B (3) yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Sementara itu, Muhammad Yasin ketika ditemui pemberita berkata beliau menghidap penyakit tiroid ketika berada di penjara sejak November lepas namun penyanyi itu bersyukur kerana pihak penjara menyediakan ubat bagi merawat penyakitnya.

“Saya tidak mahu orang membuat andaian pihak penjara tidak memberi saya makan. Makanan melimpah-ruah di penjara,” katanya dan menambah berat badannya turun daripada 66 ke 48 kilogram.–AlHijrah Online


LTTE: ISU JAMINAN ADUN GADEK, G SAMINATHAN DIKETAHUI JUMAAT INI

KUALA LUMPUR: Mahkamah Tinggi di sini menetapkan Jumaat ini untuk memutuskan sama ada Ahli Dewan Undangan Negeri (ADUN) Gadek, G. Saminathan, yang ditahan di bawah Akta Kesalahan Keselamatan (Langkah-Langkah Khas) 2012 (SOSMA) kerana terlibat dengan kumpulan pengganas LTTE, dibenarkan diikat jamin atau sebaliknya.

Saminathan, 34, yang menghadapi pertuduhan menyokong dan memiliki item berkaitan kumpulan itu ditahan reman di Penjara Sungai Buloh mengikut SOSMA.

Hakim Mohd Nazlan Mohd Ghazali hari ini mendengar hujahan peguam Ramkarpal Singh, yang mewakili Saminathan, dan Timbalan Pendakwa Raya Muhamad Iskandar Ahmad dalam prosiding kes berkenaan yang bermula pada 4.30 petang dan berakhir 8 malam.

Terdahulu, Ramkarpal berhujah badan Kehakiman mempunyai kuasa untuk membenarkan atau menolak permohonan ikat jamin dan badan Eksekutif tidak boleh campur tangan dalam hal berkenaan.

Peguam itu berkata pihaknya menerima bahawa ia bukan sesuatu yang mudah untuk mahkamah membenarkan ikat jamin, tetapi untuk menafikan terus hak anak guamnya bagi mendapatkan ikat jamin adalah tidak wajar.

Sementara itu, Muhamad Iskandar pula berhujah SOSMA adalah sah dari segi perundangan dan Perlembagaan Persekutuan.

“Undang-undang di bawah SOSMA juga berbeza dan tidak boleh disamakan dengan undang-undang jenayah lain. Bayangkan, jika ikat jamin dibenarkan, dikhuatiri perlakuan keganasan akan berulang,” katanya yang turut memaklumkan pertimbangan jaminan bagi tahanan mengikut SOSMA hanya boleh diberikan kepada kanak-kanak, wanita dan orang sakit.

Pada 1 Nov lepas, Hakim Mahkamah Sesyen Rozina Ayob telah memutuskan bahawa terdapat merit dalam permohonan pembelaan mengikut Seksyen 13(2) SOSMA bagi merujuk isu perlembagaan berhubung jaminan ke Mahkamah Tinggi.

Mahkamah itu telah membenarkan permohonan Saminathan dan 11 lelaki untuk merujuk isu perlembagaan berhubung jaminan ke MahkamahTinggi.

Selain Saminathan, mereka yang lain ialah ADUN Seremban Jaya P. Gunasekaran, 60; pemandu teksi V. Balamurugan, 37; penghantar surat S. Teeran, 38; peniaga besi buruk A. Kalaimughilan, 28; ketua pegawai perbadanan S. Chandru, 38; juruteknik S. Arivainthan, 27; penjaga stor S.Thanagaraj, 26; pengawal keselamatan M. Pumugan, 29; seorang guru sekolah menengah kebangsaan di Telok Panglima Garang, Selangor, Sundram Renggan @ Rengasamy, 52; ahli DAP V. Suresh Kumar, 43; dan peniaga B. Subramaniam, 57.

Kesemua mereka didakwa di Mahkamah Sesyen berasingan di sini dan di beberapa negeri pada 29 dan 31 Okt lepas atas pertuduhan berkaitan kumpulan pengganas LTTE. — BERNAMA


COVID-19 BUKAN LAGI ‘KECEMASAN ANTARABANGSA’ – KKM

KUALA LUMPUR: Kementerian Kesihatan hari ini mengumumkan COVID-19 tidak lagi menjadi Kecemasan Kesihatan Awam yang Menjadi Kepentingan Antarabangsa (PHEIC).

Menterinya Dr Zaliha Mustafa menerusi kenyataan hari ini memaklumkan perkara itu susulan daripada hasil mesyuarat Jawatankuasa Darurat Peraturan-peraturan Kesihatan Antarabangsa(IHR) yang berlangsung pada 4 Mei di Geneva.

“Keputusan ini mengambil kira trend global yang menunjukkan penurunan bagi kes kematian COVID-19, kemasukan kes ke hospital dan Unit Rawatan Rapi (ICU) serta tahap imuniti populasi dunia terhadap virus SARS-CoV-2 yang tinggi,” katanya.

Sementara itu, beliau berkata antara penyumbang keputusan tersebut melibatkan kebolehcapaian kepada diagnosis, rawatan, dan vaksin serta pemantauan varian virus SARS-CoV-2 juga menunjukkan tidak menyebabkan jangkitan COVID-19 yang teruk.

Sebelum ini, Kementerian Kesihatan melanjutkan pengisytiharan kawasan tempatan jangkitan dari 1 Jan hingga 30 Jun dan menjangkakan penilaian risiko situasi jangkitan COVID-19  akan dilaksanakan pada pertengahan Jun 2023 bagi menyemak semula pengisytiharan kawasan tempatan jangkitan.

“Kementerian Kesihatan akan meneruskan langkah kawalan dan pencegahan COVID-19 berdasarkan protokol sedia ada serta membuat semakan semula dan mengemas kini garis panduan COVID-19 dengan merujuk kepada kenyataan WHO (Pertubuhan Kesihatan Sedunia) berkaitan transisi pengurusan jangka masa panjang pandemik COVID-19,” katanya.

Kementerian Kesihatan sentiasa komited dan akan terus memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optimum bagi memastikan kesihatan dan kesejahteraan rakyat. — AlHijrah Online